भोजपुरी विशेष –उमिर कबो बाधा नइखे, 64 के उमिर में मेडिकल के पढ़ाई, Bhojpuri special age is not barrier jay kishor Pradhan of odisha studying medical in age of 64 neet exam\nभोजपुरी विशेष –उमिर कबो बाधा नइखे, 64 के उमिर में मेडिकल के पढ़ाई\nरिटायरमेंट के बाद नीट परीक्षा में सफल होके जवन साहस जय किशोर जी देखवले बाने उ सलाम करे लायक बा.\nभोजपुरी में कहल जाला कि साठा तब पाठा, एकरा के बहुत पॉजिटिव तरीका से साबित कई के देखा देले बाने उड़ीसा के जय किशोर प्रधान. उनकर कहल बा कि उ पइसा कमाए खातिर डॉक्टर नइखनबत बल्कि उनकर मकसद सेवा बा.\nLast Updated: December 28, 2020, 11:40 AM IST\nई हाड़-मांस के देह में बहुत बूता बा. जे ई ताकत के समझ लिही ऊ असंभव के भी संभव बना सकेला. जब मन में कुछ करे के ललसा जाग जाई तs उमिर कवनो बाधा ना होई. मन में अपार शक्ति बा. कवनो उमिर में ऊ मोसकिल से मोसकिल काम कर सकेला. ओडिशा के रहे वला जयकिशोर प्रधान जी 64 साल के उमिर में नीट के परीक्षा देले. मेरिट लिस्ट में जगह बनवले. अब ऊ सरकारी मेडिकल कॉलेज में नांव लिखा के डाक्टरी के पढ़ाई कर रहल बाड़े. सबसे खूबी के बात ई कि ऊ बैंक के नौकरी से रिटायर भइला के बाद अइसन कामयाही हासिल कइले. 64 साल के उमिर में मेडिकल स्टूडेंट बन के जयकिशोर जी देश में नया इतिहास रचले वारपबाड़े. उनकर कामयाबी के कहानी हमनी खातिर प्रेरणा के स्रोत बा.\nये भी पढ़ें : भोजपुरी विशेष - काशी में सबके खेवय वालन क जिनगी भंवर में\nजयकिशोर के जयकारा\nनांव- जयकिशोर प्रधान. गांव-अताबीरा. जिला- बरगढ़. राज्य- ओडीशा. अताबीरा गांव के माटी निहाल हो गइल. जयकिशोर जी जवन उपलब्धि हासिल कइले ऊ आज ले भारत में केकरो नसीब ना भइल. भोजपुरी में कहावत हs साठा से पाठा. 64 साल के जयकिशोर जी तs पाठा के भी फेल कर देले. 2016 में ऊ बैंक के नौकरी से रिटायर भइल रहन. रिटारमेंट के बाद ऊ अपना जऊंवा बेटी लोग के डाक्टर बनावे के ठनले. जयकिशोर जी अपने फिजिक्स आनर्स रहन. अपना दूनो बेटी के मेडिकल के तइयारी करावे लगले. उनकर मेहनत सफल भइल. दूनो बेटी के डेंटल कालेज में सलेक्शन हो गइल. बेटी लोग के तइयारी करावत-करावत जयकिशोर जी के भी पुरान पढ़ाई ताजा हो गइल. बेटी लोग अपना रिटायर पिता के गेयान देख के चकित रहे. इहे बीच 2019 में नीट परीक्षा में उमिर के बिबाद सुप्रीम कोर्ट में पहुंच गइल. सुप्रीम कोर्ट अपना फैसला में अधिकतम उमिर के सीमा खतम कर देलस. ई खबर सुन के जयकिशोर जी के बेटी लोग उनका के परीक्षा में बइठे से सलाह देलस लोग. दूनो बेटी के निहोरा से जयकिशोर जी के मन में उथल-पुथल होखे लागल.\nजयकिशोर जी पढ़े में तेज रहन. 1974-75 में इंटर पास कइला के बाद उहो मेडिकल में एडमिशन खातिर परीक्षा देले रहन. लेकिन पास ना कइले. अगिला साल परीक्षा देवे के खातिर एक साल बरबाद कइल ऊ निक ना समझले. फिजिक्स आनर्स में नांव लिखा के पढ़ाई जारी रखले. बीएससी कइला के बाद बैंक में बहाली के परीक्षा देले जवना में कामयाबी मिल गइल. स्टेट बैंक में नौकरी मिलल. लेकिन उनका मन के कोना ई बात दबल रहे कि ऊ मेडिकल के कम्पटिशन में फेल हो गइल रहन. बेटी लोग के रोज रोज कहला से उनकर पुरान घाव हरियर हो गइल. संजोग से 63 साल के उमिर में उनका परीक्षा देवे के मौका भी मिल गइल रहे. उमिर सीमा खतम होखे से उहो परीक्षा में बइठ सकत रहन. एक अउर वजह से उन कर राह आसान हो गइल. जब ऊ बैंक में नौकरी करत रहन तs 2003 में एगो दुरघटना में उनकर एक गोड़ नाकामिल हो गइल रहे. ऊ बिकलांग हो गइले. नीट के परीक्षा में ऊ बिकलांग कोट से फारम भर सकत रहन. उनकर फारम भरा गइल.\n63 के उमिर में नीट के परीक्षा\n2019 के नीट परीक्षा में जयकिशोर बइठले. 63 साल के उमिर में जतना तइयारी हो सकत रहे, कइले. लेकिन किस्मत फेन दागा दे देलस. लेकिन जयकिशोर जी अबकी निराश ना भइले. उनका परीक्षा के ढर्रा अउर सिलेबस समझ में आ गइल रहे. एही बीच दांत के डाक्टरी पढ़ रहल उन कर बड़ बेटी के दुरघटना में मौत हो गइल. ई सदमा से जयकिशोर जी के मन गिर गइल. उहे लइकी मेडिकल परीक्षा खातिर उनकर हौसला बढ़ावत रहे. एकरा बाद छोटकी लइकी उनका से कहस, बाबू जी अब रउआ के दीदी खातिर मेडिकल परीक्षा पास करहीं के पड़ी. जयकिशोर जी के मन में ई बात समा गइल. 2020 में फेर फारम भराइल. जीव-जान से परीक्षा के तइयारी करे लगले. जब नीट के रिजल्ट निकलल तs इतिहास बन चुकल रहे. 64 साल के जयकिशोर जी के मेडिकल में पढ़े खातिर सलेक्शन हो गइल. एकरा बाद उनका घरहीं भिरी बुर्ला के सरकारी मेडिकल कालेज में एडमिशन भी मिल गइल. बुर्ला के वीर सुरेन्द्र साई इंस्टिट्यूट ऑफ मेडिकल साइंसेस एंड रिसर्च में जब ऊ पहुंचले तs उनका के देख लोग अचरज में पड़ गइले. बेटा के उमिर के लइकन के साथे जब 64 साल के अदिमी पढ़े खातिर जाई तs केहू चिहा जाई.\n64 के उमिर में काहे बनले डाक्टर ?\nजयकिशोर जी जब एमबीबीएस के पढ़ाई करे खातिर नांव लिखलवे तs सभे आदिमी एक्के सवाल पूछे कि एह उमिर में डाक्टर बने के कइसे सौख जागल ? एह सवाल पs उनकर जबाब रहे, हमरा पइसा कमाये के कवनो लोभ नइखे. बैंक से रिटारमेंट के बाद जतना पेंशन मिल रहल बा, ओतना गुजारा खातिर बहुत बा. डाक्टर बने के हमार इहे खाहिस बा कि गरीब अउर लाचार लोग के सेवा कर सकीं. गांव- देहात में दवाखाना खोल के अइसन लोग के सेवा करब जेकरा भी इलाज के पइस नइखे. डाक्टर बनत-बनत हमार उमिर 70 साल को जाई. एह उमिर में गरीब-गुरबा के इलाज के मौका मिली तs समझब कि जिनगी सफल हो गइल. जयकिशोर जी सोच, बिचार अउर गेयान बेमिसाल बा. ऊ अनहोनी के होनी कइले बाड़े. उनकर कहानी हारल मन के हरियर करे वाला बा.\n( लेखक स्वतंत्र पत्रकार हैं और ये उनके निजी विचार हैं )


Nov 30, 2011 उत्तर प्रदेश के खबर\n65 लाख रुपिया के चंदा से बनल आजमगढ़ में ‘ज्ञान के पुल’\nआजमगढ़ (उत्तर प्रदेश), 30 नवंबर (आईएएनएस)| आजमगढ़ जिला में एगो नदी पर गाँव के लोग अपने में चंदा बिटोर के एगो पुल बना लिहल जवना से गाँव के लड़िका बाहर कस्बा जा के बढ़िया पढ़ाई कर सकसु. आजमगढ़ शहर से 35 किलोमीटर दूर तोवा गांव में नदी एह पुल के निर्माण कार्य 2004 में शुरू भइल रहुवे बाकिर पइसा का तंगी से काम कई बेर रुक रुक के चलल. केहु तरह साल 2009 में पुल बनके तइयार हो गइल त दुनु तरफ जोड़े वाला सड़क ना रहे. बाद में साल 2010 में ई पुल शुरू हो पावल.\nतोवा गांव में बनल एह पुल से इलाका के पचासन गाँवन के एक लाख लोग के एह पुल से फायदा मिलत बा. छह गो खंभा पर बनल एह पुल में 65 लाख रुपिया लागल जवना के चंदा से जुटावल गइल. सगरी काम तोवा गाँव के शकील अहमद का देखरेख में भइल जे खुद त पाँचवी पास हउवन बाकिर करीब 800 विद्यार्थियन के फायदा खातिर कंकरीट के ई पुल बनावे के पहल कइलें. अब एह पुल के ‘ज्ञान के पुल’ का रूप में देखल जात बा. अहमद एह पुल के संकल्प तब लिहलें जब साल 1998 का बाढ़ में विद्यार्थियन के नदी पार करावत नाव पलट गइल रहे आ एह में सैफुल्ला नामके आठ साल के एगो विद्यार्थी मर गइल रहे आ बहुते बच्चा घवाहिल हो गइल रहलन.\nसरायमीर कस्बा जाये के दू गो अउरिया रास्ता बा बाकिर 20 किलोमीटर लमहर. पुल बन गइला से ई दूरी घट के दू किलोमीटर रह गइल बा. पुल बनावे वाला शकील कहलन कि ई काम आसान ना रहल. लोग समुझे कि हम चंदा बिटोर के धोखा देब. घर वाले घर से निकाल दिहले. बड़ भाई प्रधान रहलें आ उनुका लागल कि चंदा मँगला से बेईज्जति होत बा. शकील एह काम खातिर मुम्बई, दिल्ली आ दुबई ले गइलन जहाँ आजमगढ़ आ अगल बगल के इलाका के लोग कमाई करे जात रहेला. पुल बनला का बाद लोग के मन में शकील खातिर दुआ भर गइल बा.\nविधायक रहल राम कुमार भार्गव के यूपी प्रदेश कांग्रेस कमेटी के मुख्य प्रवक्ता बनावल गइल बा. पहिले के प्रवक्ता सुबोध श्रीवास्तव पार्टी से नाराज होके इस्तीफा दे दिहले रहलन.\nभाजपा विनय कटियार के सुरक्षा बढ़ावे के माँग कइलसि काहे कि उनुका के फोन कर के जान से मारे के धमकी दिहल गइल बा.


खबर भोजपुरी में (शुक,2जनवरी 2015) – टटका खबर\n(बियफे, 1 जनवरी के खबर)\nहिन्दू धर्म के भावना पर चोट करे वाली फिलिम ‘पीके’ के यूपी का बाद अब बिहारो में टैक्स फ्री क दिहल गइल बा. एह बारे में जानकारी देत मुख्यमंत्री जीतन राम माँझी कहलन कि ई फैसला पहिले मुख्यमंत्री रहल जदयु नेता नीतीश कुमार के कहला पर लिहल गइल बा.\nकेन्द्र सरकार बियफे का देिने 64 साल पुरान योजना आयोग का जगहा नेशनल इंस्‍टीटयूशन फॉर ट्रांसफ्रॉर्मिंग इंडिया (NITI) आयोग बनावे के एलान कइलसि. प्रधानमंत्री एकर अध्यक्ष रहीहन. एकरा संचालक मंडल में मुख्‍यमंत्रियन आ केन्‍द्र शासित प्रदेशन के उप राज्‍यपालन के शामिल कइल जाई.\nजम्मू-कश्मीर के राज्यपाल से भेंट क के भाजपा कहलसि कि सरकार बनावे ला बातचीत हो रहल बा आ सरकार बनावे में अबहीं कुछ समय लागे वाला बा. भाजपा जल्दबाजी में कवनो फैसला लिहल नइखे चाहत एहसे कुछ समय दिहल जाव. राज्यपाल एह ला 19 तारीख ले समय दिहले बाड़न.\nदिल्‍ली विधानसभा चुनाव खातिर कांग्रेस अपना 24 गो उम्‍मीदवारन के पहिलका सूची जारी क दिहलसि. आआपा का तरफ से 62 उम्मीदवारन के सूची जारी हो चुकल बा बाकिर भाजपा का तरफ से अबहीं कवनो सूची उजागर नइखे कइल गइल.\nरक्षा मंत्री मनोहर पर्रिकर पाकिस्‍तान का तरफ से बेर-बेर संघर्ष विराम लाँघे के निन्दा कइले आ कहलन कि पाकिस्तान के हमला के निकहा जवाब दिहल जाई.\nमुंबई आतंकी हमला के मुख्‍य आरोपी जकी-उर-रहमान लखवी के चौदह दिन के न्यायायिक हिरासत में रावलपिंडी जेल भेज दिहल गइल बा.\nअसम में शोणितपुर आ कोकराझार जिला में पिछला दिने भइल नरसंहार के जांच राष्‍ट्रीय जांच एजेंसी शुरू क दिहले बिया.\nभारतीय रिजर्व बैंक लोग के चेतवले बिया कि मल्टी लेवल मार्केटिंग वाली कंपनियन से अलगे रहे लोग काहे कि एहमें अधिका लोग के नुकसाने हाथ लागेला.\nसाल के पहिलका दिने मुंबई शेयर बाजार मामूली तेजी का साथ बंद भइल. सेंसेक्स में महज 8 अंक आ निफ्टी में 1 अंक के बढ़त भइल. रुपिया में 32 पैसा के कमजोरी आइल आ सोना 100 रुपिया सस्ता हो गइल. चाँदी के दाम में 800 रुपिया के गिरावट भइल.\nशुक का दिन से बिना सब्सिडी वाला रसोई गैस सिलिण्डर के दाम में 43.50 रुपिया के कमी क दिहल गइल बा. बाकिर सब्सिडी वाला सिलिंडर के दाम में कवनो कमी नइखे भइल. पहिला जनवरी से रसोई गैस खरीदे वाला लोग के पूरा दाम देबे के पड़ी आ सब्सिडी के रुपिया बाद में ओह लोग के खाता में भेज दिहल जाई. बाकिर एह बीच जे लोग अबहीं ले ‘पहल’ योजना में शामिल नइखे हो सकल ओह लोग के 31 मार्च तक ले सब्सिडी के दाम पर सिलिंडर मिलत रहे के कहल गइल बा.\nयूपी विधान परिषद के बारह गो सीट के दूबरसा चुनाव 23 जनवरी के करावल जाई. अधिसूचना6जनवरी के जारी होखी आ ओहदिन से 13 जनवरी ले परचा दाखिल कइल जा सकी. 14 तारीख के जाँच होखी आ 16 तारीख ले नाम वापिस लिहल जा सकी. जरूरत पड़ल त 23 जनवरी के मतदान करावल जाई आ ओही दिन साँझ ले परिणाम बता दिहल जाई. एहमें विधायके लोग वोट देला.\nउत्तर प्रदेष बोर्ड माध्यमिक शिक्षा परिषद एह साल से हाईस्कूल आ इण्टरमीडिएट परीक्षा में नकल आ धांधली रोके खातिर उत्तर पुस्तिका में थ्री डी होलोग्राम लगाई. अगर केहू एकरा के मेटावे के कोशिश करी त उत्तर पुस्तिका खराब हो जाई आ ओकरा के बदलल ना जाई.\nबियफे का दिने यूपी में मौसम के मिजाज फेरू गड़बड़ा गइल. कई जगहा बरखा पड़ला का चलते नया साल के जश्न मनावे वाला लोग के मस्ती में बाधा पड़ल आ लोग के परेशानी फेरू बढ़ गइल. हालांकि ई बरखा गेंहू के फसल खातिर फायदेमंद रही जबकि तिलहन के फसल के नुकसान होखी. बिहार में ठंड से कुछ राहत मिलल. फजीरहीं से घाम निकल आइल रहे.\nबिहार के विश्वविद्यालयन में अंगीभूत कॉलेजन में भोजपुरी, मगही, पाली, गांधीयन थॉट्स, रसियन स्टडीज समेत अनेके विषय के शिक्षकन के नियुक्ति के प्रस्ताव शिक्षा विभाग तइयार कइले बा. अइसन 83 गो पद खाली पड़ल बाड़ी सँ.\nकटिहार जिला के कोढ़ा में नेशनल हाईवे 31 पर भइल एगो सड़क हादसा में जदयू नेता अभय कुमार सिंह के मौत हो गइल. कार में सवार तीन लोग घवाहिल भइल बा.\nपश्चिम चम्पारण के चोतरवा थाना के महुअवा सड़क पर एक ट्रैक्टर पलटला से एक आदमी के ठाँवे पर मौत हो गइल आ चार जने घवाहिल हो गइले.\nरोहतास जिला के बड्डी थाना के आलमपुर गाँव का लगे सड़क हादसा में एगो मेहरारू कचरा के मर गइल.\nसारण जिला के तरैया-मढौरा रोड पर एगो बस दुर्घटना में एक आदमी के मौत हो गइल आ दू जने घवाहिल हो गइलन.\nयूपी के सबले सीनियर अधिकारी अरुण कुमार गुप्ता के राज्य के नयका डीजीपी बना दिहल गइल बा बाकिर ई 31 जनवरी के रिटायरो हो जइहें.\nदेर से मिलल खबर में पता चलल बा कि भारत के सबले लमहर आदमी सारण के मुसेहरी गाँव के जितेन्द्र सिंह के मौत 31 दिसंबर का दिने 44 साल के उमिर में हो गइल. जितेन्द्र सिंह के गोड़ में 18 इंच के जूता आवत रहुवे जवन बाटा कंपनी अलग से बना के रियायती दाम पर देत रहुवे. उनकर लंबाई 231 सेंटीमीटर नापल गइल रहे. इनका से पहिले सबले लमहर आदमी हरियाणा के रहले जिनकर लंबाई 252 सेंमीटर रहुवे. उनकरो मौत 21 साल के उमिर में हो गइल रहुवे.\nTags: News in Bhojpuri, खबर भोजपुरी में, सबले लमहर आदमी


भोजपुरी में खबर (शनिचर, 25 अप्रैल 2015) – टटका खबर\nभोजपुरी में खबर (शनिचर, 25 अप्रैल 2015)\nकबो कबो कुछ अइसन हो जाला जवना के खबर बने से पहिलहीं सभका मालूम हो गइल रहेला. आजुओ 11 बज के 41 मिनट पर बलिया में भूकंप आइल. झटका अतना तगड़ा रहुवे कि सगरी केंवाड़ी खिड़की बन्द रहला का बावजूद खड़खड़ाए लगली सँ. सभे एक दोसरा के चेतावत बहरी भागल आ देखते देखते सगरी मुहल्ला सड़क पर रहुवे. फेर शुरू भइल अपना अपना घर परिवार के बेकत के हालचाल पूछे आ आपन बतावे के त नेटवर्क एह दबाव में कई जगहा फेल होखे लागल आ घंटन का कोशिश का बाद बात हो पावत रहुवे. एही क्रम में पता चलल कि छपरा, पटना, गोरखपुर, लखनऊ, इलाहाबाद, दिल्ली सभ जगहा के धरती हिल गइल रहुवे. फेर खबर आवे लागल कि एह भूकंप के केन्द्र रहुवे नेपाल में जहाँ बड़हन बरबादी आ जानमाल के नुकसान के अनेसा जतावल जात बा. देर रात भा काल्हु भोरे तक नुकसान के सही आकलन हो पाई तबले चलीं हमनी का भगवान से प्रार्थना कइल जाव कि जान माल के नुकसान कम भइल होखे आ जहाँ भइल होखे तहाँ राहत जल्दी से जल्दी चहूंपावल जा सके.\nएगो कारोबारी के किसान बता बना के फाँसी पर लटके के नौटंकी का फेर में ओह आदमी के सचहूं जान चल गइला का बाद नौटंकी पार्टी के कलाकार तरह तरह के नमूना पेश करे में लागल बाड़े. एह गोल के एगो बड़का करियठ नेता काल्हु ‘बहुत ही क्रांतिकारी’ खातिर मसहूर चैनल पर रोए के अइसन सीन पेश कइलसि कि ओकरा एह अभिनय खातिर आॅस्कर मिल जाव भा लोग माँग देव त अचरज ना होखे के चाहीं. बाद में गिरोह के सरगना माफी माँगे के नौटंकी कइलसि बाकिर संगही संगही मीडिया के चेतइबो कइलसि कि गलत तरफ मत ले जाव लोग बात के. मीडिया के बनावल ई भस्मासुर अब मीडिए के पाठ पढ़ावे लागल बा बाकिर कुकुर मीडियावाले अबहियों ओकर तरफदारी करे में लागल बाड़े. फाँसी टँगाइल किसान का सोझा भाषण जारी राखे का बात पर कहलसि कि ओकर प्लान त पूरा एक घंटा बोले के रहुवे बाकिर पन्द्रहे मिनट बोल के खतम क दिहलसि आपन भाषण.\nदेश विरोधी गिरोहन के फंडिंग करे का अछरंग का चलते फोर्ड फाउन्डेशन आ ग्रीनपीस इंडिया का खिलाफ शुरू भइल कार्रवाई पर अमेरिका चिन्ता जतवले बावे बाकिर का ऊ अपना खुद का देश का खिलाफ अइसन काम करेवालन के बरदाश्त कर पाई, एहू सवाल के जवाब ओकरा देबे के चाहीं.\nकेदारनाथ धाम गइल राहुल गाँधी के खबर पर एगो हलकट कांग्रेसी के ट्वीट रहुवे कि आजु जब मंदिर के कपाट खुली तब भगवान शिव राहुल गाँधी के दर्शन कर लीहें. हिन्दू विरोध क के आपन कबर खोद चुकल कांग्रेस के इहो बतावे के चाहीं कि एह तरह के बयान का हिन्दू आस्था पर चोट ना ह? आ राहुल गाँधी के धरम का ह? जहाँ ले राहुल के इटालियन पासपोर्ट के बात कइल जाव त राहुल आ सोनिया ईसाई धर्म माने वाला लोग ह आ एगो ईसाई के एह तरह से हिन्दू धर्म के तीर्थ पर जाए के सही कहल जाव कि गलत? खुद राहुल एह बात के कहलन कि आजु ले ऊ कवनो मंदिर में कवनो देवी देवता से कुछऊ नइखन मंगले. जब देवता से कुछ मांगही के नइखे त ओकरा डेहरी गइला के का जरुरत बा?\nदिल्ली से लखनऊ का बीच डबल डेकर ट्रेन चले के इंतजार अतवार का दिने खतम हो जाई जब केंद्रीय गृहमंत्री राजनाथ सिंह अउर रेल मंत्री सुरेश प्रभु आनंद विहार टर्मिनल से एह ट्रेन के लखनऊ खातिर रवाना करइहें. फिलहाल एह ट्रेन के हप्ता में दू दिन चलावल जाई.\nदेश में एके तरह के टैक्स लगावे के प्रावधान करावे वाला जीएसटी विधेयक शुक का दिने लोकसभा में पेश क दिहल गइल. विधेयक के विरोध करत विपक्ष के लोग बाहर निकल गइल.\nपूर्वाचल के जिलन में शुक का दिने साँझ का बेरा आइल बरखा आन्ही आ बनेरी गिरला का चलते भारी नुकसान होखे के अनेसा जतावल जात बा. कई जगहा फेंड़ उखड़ गइली सँ, बिजली के खंभा गिर गइली सँ. एह चलते बिजली आ टेलीफोन सेवा में बाधा आ गइल. कुछ जगहा से मौत आ घवाहिल होखे के खबरो सामने आइल बा. जौनपुर जिला में\nठनका गिरला से दू आदमी के मौत हो गउवे त गोरखपुर में दू दर्जन लोग घवाहिल हो गइल बा.\nपीएम मोदी शुक का दिने राष्ट्रीय पंचायती राज दिवस समारोह में बोलत कहलन कि सरपंचपि भा प्रधानपति के सिस्टम बंद होखे के चाही. महिला सशक्तिकरण खातिर पंचायतन में दिहल महिला आरक्षण के एह तरह से बेजा नाकारा करे पर रोक होखे के चाहीं.\nलखनऊ, फैजाबाद आ वाराणसी के कचहरियन में सीरियल ब्लास्ट करावे के आरोपी तारिक कासमी के बाराबंकी के एगो विशेष अदालत उमिर कैद के सजा सुना दिहलसि.\nबिहार में पंचायती राज संस्थानन के पदासीन प्रतिनिधियन के असमय मौत पर मिले वाला मुआवजा के राशि बढ़ा के पाँच लाख कर दिहल गइल बा. अब ओह लोग के मौत कवनो अपराध का चलते होखो भा प्राकृतिका आपदा से, भा कवनो हादसा से, हर हाल में ओह लोग के ई मुआवजा दिहल जाई. साथही एह लोग के तरह तरह के भत्ता का जगहा एगो तय राशि हर महीना दिहल जाई. मतलब कि भत्ता खातिर हिसाब देबे के पड़त रहुवे आ खरचा भइले पर धन मिलत रहुवे. अब एह ‘परेशानी’ से ओह लोग के मुक्त क दिहल गइल बा.\nपश्चिम चम्पारण जिला के नरकटियागंज-भिखानाठोरी रेलखंड पर ट्रेन चलल बंद हो गइल बा. एह रेल खंड के आमान बदले के काम शुरु होखे वाला बा जवना चलते एक साल खातिर ट्रेन सेवा बंद क दिहल गइल बा.\nTags: News in Bhojpuri, टटका खबर, भूकंप, भोजपुरी में खबर.


भोजपुरी पट्टी के खबर (शुक, 13 मार्च 2015) – टटका खबर\nबक्सर शहर के सिंडीकेट आ गोलंबर के इलाका बुध का सगरी रात जरत रह गइल. सड़क हादसे में चार आदमी के मौत आ एक दर्जन लोग के घवाहिल भइला का बाद खिसियाइल लोग के बवाल देखत इहे बुझाव कि पुलिस प्रशासन पर से लोग के भरोसा उठ गइल बा. प्रशासन जबले चेतल आ सम्हरल तबले बहुते कुछ नुकसान हो चुकल रहुवे.\nरोहतास जिला के नोखा इलाका के मनीपुर राम-जानकी मंदिर से भइल मूर्ति चोरी के मामिला के पुलिस पता लगा लिहलसि आ सात गो अपराधियन के गिरफ्तार कर लिहलसि. कुछ अउरीओ अपराधी नजर में बाड़े बाकिर हाथे नइखन लागल. बाकिर चोरी के सामान बरामद नइखे हो पावल.\nरोहतास जिला के काराकाट इलाका के पड़सर गांव में दहेज खातिर हत्या के मामिला थाना में लिखावल गइल बा. शिकायत बा कि एगो बियाहल औरत के ओकर ससुराल वाले जान से मार के लाशो जरा दिहले.\nरोहतास जिला के बिक्रमगंज में पुल का नियरा बियफे का दिने पल्सर चोरा के भागत तीन गो बदमाशन के पुलिस पकड़ लिहलसि. ई बदमाश आरा रोड पर एसबीआई शाखा का लगे खड़ा कइल मोटरसाइकिल चोरा के भागत रहले आ पुलिस पता चलते घेराबन्दी क के एकनी के पकड़ लिहलसि.\nभोजपुर जिला के आरा शहर में बियफे का दिने सघन चेकिंग अभियान चला के पचास गो दुपहिया आ चार पहिया गाड़ियन के जब्त के जुर्माना वसूलल गइल.\nआरा-पटना मेन रोड पर बियफे का दिने गिधा का नियरा एगो मोटरसाइकिल साइकिल वाले से जा टकराइल जवना चलते एगो नवही के मौत हो गइल आ एक आदमी घवाहिल हो गइल जेकरा के इलाज खातिर पटना रेफर कर दिहल गइल बा.\nकैमूर जिला के कुदरा इलाका के कैलाशपुर गाँव में पाॅच बिगहा खेत में होखत अफीम के खेती के पता लगा लिहलसि पुलिस. खेत वाला फरार बा.\nकैमूर जिला के भभुआ का एगो दलित बस्ती में बियफे का दिने एक आदमी के छत अचानके बगल का छत पर गिर पड़ल जवना चलते दू गो बचवन समेत चार जने के मौत हो गइल आ दर्जनो लगो घवाहिल गहो गइल बा.\nछपरा जिलाधिकारी का निर्देश पर अल्ट्रासाउंड सेंटरन पर छापेमारी दुसरको दिने बियफे के जारी रहल आ एहु दिने उहे हाल रहुवे के कहीं डाक्टर ना रहुवे त कहीं रजिस्टर.\nसिवान जिला के असांव-दरौली सड़क पर बिजुलिया मोड़ का नियरा पेट्रोल पंप के मैनेजर आ कर्मचारी के गोली मारे का मामिला में कचहरी रोड का लगे आरोपी जटा सिंह के गिरफ्तार कर लिहलसि पुलिस.\nगोपालगंज जिला के सोनवलिया गांव में खाना बनावत घरी लागल आग से एगो औरत बहुते झँउस गइल. बाद में ओकर मौत अस्पताल में इलाज का दौरान हो गइल.\nगोपालगंज के बरौली इलाका के सिसई गांव में सिवान से आइल बारात में नाच का झगड़ा में बुध का दिने एक आदमी के मारपीट के घवाहिल क दिहल गइल. ओकरा के अस्पताल में भरती करावल गइल बा.\nगोपालगंज जिला के महम्मदपुर गांव का नियरा सड़क पर बियफे का भोरे एगो झोपड़ी में एगो बूढ़ के लाश मिलल बा जवना के पहचान नइखे होखत.\nमुजफ्फरपुर नरकटियागंज रेलखंड पर डाउन जननायक एक्सप्रेस से मुजफ्फरपुर के दू गो यात्रियन के बुध का रात बेहोशी का हाल में मोतिहारी टीसन पर उतारल गइल. बियफे का दिने होश में अइला का बाद पता चलल कि एकनी के नशा खिया के जहरखुरान गिरोह एकनी का लगे से 27 हजार रुपिया लूट लिहले बाड़े.\nपूर्वी चंपारण के नौतन खुर्द पंचायत के भेड़िहारी टोला मोड़ पर बियफे का दिने एगो खाली ट्रैक्टर पलट गइल जवना से ओकर ड्राइवर के जान चल गइल. उ धनकुटवा के बतावल जात बा.\nबलिया जिला में चिलकहर डुमरी रोड पर एगो ट्रक से कचरा के एगो मोटरसाइकिल सवार नवही के मौत हो गइल. ड्राइवर बाद में ट्रक छोड़ के भाग निकलल. पुलिस ट्रक के जब्त क लिहले बिया.\nगाजीपुर जिला के नोनहरा इलाका के सुसुंडी गांव का लगे बुछ का रात सड़क हादसा में हाथीखाना के एगो मोटरसाइकिल सवार नवही के मौत हो गइल आ ओकरा संगे बइठल नवही घवाहिल हो गइल.\nगाजीपुर के गगरन गाँव मे बुध के रात एगो औरत के कुछ नवही जबरिया जहर खिया दिहले जवना चलते ओकर मौत हो गइल. मरे वाली के लड़िका गाँवे के चार आदमी पर नामजद केस लिखववले बा.\nमऊ दक्खिन टोला के राज पैलेस का लगे एगो बोलेरो पाँच लोग के घवाहिल करत भाग निकलल. एक आदमी के हालत बहुते खराब बा.\nगोरखपुर के चिलुआताला इलाका से पिछला महीना से गायब लड़िकी का बारे में पता चलल बा कि ओकरा के एगो आर्केस्ट्रा पार्टी में बंधक बना के राखल गइल बा. ओकर महतारी पुलिस में शिकायत लिखवले बिया जवना का बाद मामिला के जाँच करत बिया पुलिस.\nदेवरिया जिला के बरहज में सूरदास कुटी का नियरा एगो निजी चिकित्सालय में आपरेशन के दौरान एगो मरीज के मौत हो गइल. ओकरा के बेहोश बता के चिकित्सक गोरखपुर मेडिकल कालेज भेज दिहलसि आ अस्पताल बंद क के स्टाफ समेत फरार हो गइल.\nदेवरिया जिला के पड़ौली गांव से बियफे का दिने आग से जरल एगो औरत के लाश पुलिस ओकरा घर के अंगना से बरामद कइलसि. घर वाले फरार बाड़े.\nदेवरिया जिला के विशनपुर बगहीं गाँव में बियफे का दिने करेंट लगला से एगो लड़िका के मौत हो गइल. बतावल जात बा कि बियफे भोर में तिघरा-मराछी बान्ह पर एगो गाछ के डाढ़ काटत घरी उपर से जात हाईटेंशन लाइन के करेंट लाग गइल.\n16 मार्च से वाराणसी सिटी से गाजीपुर होखत बलिया के बीच एगो नया डीएमयू चलावल जाई.\nजौनपुर वाराणसी रोड पर त्रिलोचन बाजार में बियफे का दिने एगो रोडवेज बस से कचरा के एगो मोटर साइकिल से जात दू गो नवहियन के दर्दनाक मौत हो गइल. तिसरका घवाहिल होके अस्पताल में जिनिगी के साँस गिनत बा.


Malikayin ke pati No one is now spotless in Lalus family Bhojpuri - Bhojpuri में पढ़ें मलिकाइन के पाती- लालू जादो के खानदान में अब केहू नइखे बांचल बेदाग – News18 हिंदी\nBhojpuri में पढ़ें मलिकाइन के पाती- लालू जादो के खानदान में अब केहू नइखे बांचल बेदाग\nलालू जादो के खानदान में देखल जाव त बेटियन के छोड़ के केहू बेदाग अब नइखे बांचल. लालू त पहिलहीं से चारा घोटाला के कई ममिला में सजाय काट रहल बाड़े, अब चारा घोटाला के सबसे बड़ केस के सुनवाई एही महीना से शुरू होखे वाला बा. राबड़ी देवी, बेटी मीसा भारती, दामाद आ दुनू बेटा जांच के घेरा में आइए गइल बा लोग.\nLast Updated : January 03, 2022, 15:37 IST\nपांव लागीं मलिकार ! लालू जादो फेर जेल जइहें का मलिकार. पांड़े बाबा बतावत रहुवीं कि जवना चारा घोटाला में उनका सजाय भइल बा, ओही घोटाला के एगो बड़का केस एही महीना में खुले वाला बा. रांची में कवनो डोरंडा कोषागार से पइसा निकलला के केस में एही महीना में जज साहेब फसिला सुना सकेले. एहू में अगर उनका सजाय हो जाता त फेर एक बेर जेल जाये के नौबत आ जाई. अबे ऊ इलाज खातिर जामिन पर बाड़े. लालू जादो के खानदान में देखल जाव त बेटियन के छोड़ के केहू बेदाग अब नइखे बांचल. लालू त पहिलहीं से चारा घोटाला के कई ममिला में सजाय काट रहल बाड़े, अब एही घोटाला के सबसे बड़ केस के सुनवाई एही महीना में शुरू होखे वाला बा. फसिला उमेद बा कि एही महीना में हो जाई. राबड़ी देवी, बेटी मीसा भारती, दामाद आ दुनू बेटा त जांच के घेरा में आइए गइल बा लोग. अबही ले बड़कू बेटा तेज परताप बांचल रहले हां, बाकिर उनहूं पर कवनो ममिला अब दरज हो गइल बा. पांड़े बाबा बतावत रहुवीं कि समस्तीपुर से जब तेज परताप चुनाव लड़ले त हलफनामा में जेतना संपत बतवले, ओकरा से बेसी संपत उनका लगे बा. एही के कहल जाला मलिकार- जस करनी, तस भोग ही पावा.\nपांड़े बाबा कहत रहुवीं कि कोट कहले बा कि एह ममिला में जेतना लोग के नांव बा, सभकर हाजिर भइल जरूरी बा. चारा घोटाला के ई सबसे बड़ केस बा. एह केस में 112 आदमी के नांव बा. लालू समेत 99 लोग का ओर से बहस अबले भइल बा. बाकी जने का ओर से एही महीना में बहस हो सकेला. जेतना लोग के बहस पूरा हो गइल बा, ओइमें एक-दू जने त दुनिया से विदा भी हो गइल बाड़े. एही से कोट केस में शामिल सभकर हाजिरी जरूरी क दिहले बा. एकरा से ई पता चल जाई कि अबे केतना लोग जिंदा बा. लालू जादो जामिन पर बाड़े आ दिल्ली में उनकर इलाज होता. एह से उनका हाजिरी से छूट मिल सकेला. अइसन भइल त उनका ओर से उनकर वकील हाजिर होइहें.\nई त भइल चारा घोटाला के बतकही. एही बीचे इनकम टेक्स विभाग लालू जादो के नतइत लोग के बेनामी 12 गो संपत जपत कइले बा. एइमें लालू के बेटी मीसा भारती, बेटा तेजस्वी जादो आ जनाना राबड़ी देवी के भी संपत बा. लालू जादो के सीबीआइ कोट चारा घोटाला से जुड़ल कई ममिला में अलग-अलग सजा सुनवले बा. कोट चाईबासा, दुमका, देवघर कोषागार से अवैध तरीका से पैसा निकासी के ममिला में लालू के सजाय सुना चुकल बा. अब डोरंडा वाला ममिला में सुनवाई चल रहल बा, जवना में एही महीना में फसिला आवे के उमेद बेसी बा.\nपांड़े बाबा बतावत रहुवीं कि लालू जादो आ तीर छाप के नेता जगदीश शर्मा जब चारा घोटाला में दोषी करार दिहल गइल लोग त लोकसभा से ओह लोगन के अजोग ठहरावल गइल रहे. एकरा बाद लालू जादो के लोकसभा के मेंबरी खतम हो गइल रहे. लालू ओकरा बाद 11 साल ले चुनाव ना लड़ सकत रहले. एह बीचे सीबीआई कोट से उनकर सजाय के सिलसिला शुरू भइल त अबहीं ले चलते बा. एह बीचे ऊ रांची जेल में रहले हां. तबीयत खराब भइला के वजह से उनका के दिल्ली ले जाये के छूट मिल गइल आ एकरा खातिर अबे उनका जमानत मिलल बा. नवका चुनाव कानून में संसद के मेंबरी गंवावे वाला लालू जादो पहिला एमपी आदमी रहले.\n1997 में जब सीबीआई लालू के खिलाफ चारा घोटाला ममिला में आरोप-पत्र दाखिल कइलस त ओह बेरा ऊ बिहार के मुखमंतरी रहले. आरोप पत्र अइला के बाद उनका मुखमंतरी के गद्दी छोड़े के परल रहे आ तब ऊ राबड़ी देवी के मुखमंतरी बना दिहले. अपने ललटेन छाप पाटी के परसीडेंट बन गइले. उनका जेल में जाये के परल, बाकिर जेले से ऊ सरकार चलावत रहले. मोटामोटी सतरह साल तक मुदमा चलला के बाद सीबीआई स्पेशल कोट3अक्टूबर 2013 के पांच साल के जेल आ पच्चीस लाख रुपया के जुर्माना के सजाय सुनवलस.\nडोरंडा कोषागार से 139.35 करोड़ रुपया के अवैध निकासी से जुड़ल ममिला में लालू जादो के अलावा, जगदीश शर्मा, डॉ. आरके शर्मा, ध्रुव भगत, पांच जने आइएएस, 30 जने जानवर के डागदर, छह जने एकाउंटेंट आ 56 जने सप्लायर शामिल बाड़े. एह ममिला में पिछलका बेर के सुनवाई में लालू का ओर से बहस भइल रहे. उनकर वकील कहले कि 1990 में स्कूटर, बाइक से मवेशी ढोआइल रहे. एकरा खातिर कोषागार से 26 हजार रुपये निकलाइल रहे. ओइमें लालू जादो के कवनो हाथ ना रहे. एइमें लालू कहीं से दोषी नइखन. अब फेर बहस होखे वाला बा.\nई कुल्हि त कहे वाला बात ह मलिकार. चोर कबो अपना के चोर कहेला का. बाकिर सीबीआई कोट अबे ले जवनी गंतिया लालू भा चारा घोटाला से जुड़ल केस में जेतना लोग के सजाय सुनवले बा, ओह से हमरा नइखे बुझात कि एहू केस में उनकर बखसाइस होखे वाला बा. एही के कहल जाला मलिकार- जस करनी, तस भोग ही पावा. हमरा इयाद परता सफी साहेब के एगो गीत के लाइन- जइसन करबअ, ओइसन पइब, ई दस्तूर पुराना बा. अब रउरे बताईं मलिकार कि पइसा खातिर अपने एह उमिर में लालू जादो गजन त सहते बाड़े, घर-परिवार के भी अइसन दागी बना दिहले कि केहू कबो जेल जा सकेला.\nऊपरवार खेत में बावग हो गइल. चंवर में एह महीना के आखिर ले बोअनी हो जाये के उमेद बा. खेत सूखल नइखी सन. सरदी-खोंखी आ बोखार एतना सजोर चलल बा कि जेनही जेकरा के देखीं, छींकते-खोंखत बा. हमरा बुझाता मलिकार कि इहे करोना ह. अबे ले हमनी ठीक बानी सन. लड़िकन के त हम दुआर छोड़ के कहीं जाहीं ना दीले. पांड़े बाबा हमरा से बेसी ओकनी के डांटत-हरकावत रहीले. गरजियन खानी उहां के सभकर हाल-चाल पूछत रहीले. झमड़ा पर लउकी खूबे लटकल बा. रउरा लउकी रूचेला. रहितीं त खूब तरकारी मिलित.\nFIRST PUBLISHED : January 03, 2022, 15:37 IST


धनंजय आ जागृति पांच दिन ला पुलिस हिरासत मे – टटका खबर\nCategories Select Category TatkaKhabar (1,917) अपराध (574) उत्तर प्रदेश (1,686) खुला मंच (7) खेल (291) चुनाव (267) टटका खबर (159) देश-दुनिया (1,285) बिहार (1,586) भोजपुरी पट्टी (443) मनोरंजन (193) राजनीति (840) रोजी-रोजगार (100) विधानसभा (86) व्यापार (272) शिक्षा (210)\nधनंजय आ जागृति पांच दिन ला पुलिस हिरासत मे\nनयी दिल्ली 06 नवम्बर (वार्ता) अपना नौकरानी के हत्या का आरोप मे गिरफ्तार बसपा के सांसद धनंजय सिंह आ उनकर पत्नी जागृति सिंह के पांच दिन के पुलिस हिरासत मे भेज दीहल गइल बा.\nदिल्ली के एगो अदालत दुनु तरफ के दलील सुनला का बाद जागृति सिंह आ धनंजय सिंह के पांच दिन के पुलिस रिमांड पर भेज दिहलसि. न्यायाधीश कहले कि अभियुक्ता पर गंभीर आरोप बा. उनका पर पिछला दस महीना से अपना नौकरानी राखी के पीड़ा देबे के आरोप बा जवना से पिछला सोमार के ओकर मौत हो गइल.\nघर के एगो नाबालिग नौकरो के बयान लिहले बिया पुलिस. उ जागृति सिंह पर अनेके आरोप लगवले बा. एकरा अलावे घर में लागल सीसीटीवी मे से रिकार्डिंग हटा दीहल गइल बा जवना बारे में जानकारी लेबे ला पुलिस एह लोग के रिमांड मँगले बिया.\nTags: जागृति सिंह, जौनपुर, धनंजय सिंह\nनौकरानी के हत्या करे का आरोप में बसपा सांसद आ उनकर पत्नी गिरफ्तार


बतकुच्चन – ४० – Anjoria\nदिसम्बर 28, 2011 बतकुच्चन\nजेकरा खातिर चोरी कइनी उहे कहलसि चोर. पता ना सबले पहिले ई बाति के कहले रहुवे बाकिर आदिकवि वाल्मिकी का बारे में कहल जाला कि ऊ पहिले डकैत रहलन आ लूट मार क के परिवार चलावत रहले. बाद में जब पता चलल कि उनुकर परिवार उनुका पाप के भागीदार बने के तइयार नइखे त ऊ सबकुछ छोड़ राम राम जपे लगले. अब आजु एह कहानी का पाछा त ना जाएब कि झूठ ह कि साँच. काहे कि इहो कहल जाला कि क्रोंच वध का बाद उनुका में कवि जनमल रहे. आजु त चोर के बात करे के बा. कारण कि कुछ दिन पहिले दाँत में बहुते दरद भइल त बुझाइल कि चोरदाँत के दरद जइसन. बाकिर चोरदँता, जवना के अंगरेजी में विजडम टीथ कहल जाला, निकले के उमिर त कहिये पार क गइनी से ऊ चोरदँता ना रहल दाँत के सड़ल रहल. दाँत त निकल गइल बाकिर चोर शब्द मन में घुरियाये लागल. चोर आदमियो के कहल जाला आ मन में लुकाइल कवनो डरो के, अनेसो के. कहल जाला कि मन में चोर बइठल बा. चोरकट ऊ जे दोसरा के सामान छीन चोरा के भाग जाव. चोरिका ऊ धन जवन मेहरारू लोग घर परिवार से लुका छिपा के बचवले रहेला. चोरा चोरी माने लुका छिपी बा दुनिया से लुका छिपा के. इयरवा से लागल बाटे इयरिया पियवा से चोरिया चोरिया ना. बाकिर चोरिका खाली मेहरारूवे ना राखऽ सँ, हमनी के नेता लोग, आफिस के अधिकारी लोग, बड़का व्यवसायी लोग, माने कि सभ तरह के लोग आपन चोरिका राखे लागल बा देश के आयकर विभाग से लुका के. जबकि आयकर से मिले वाला धन से सरकार बहुते कुछ काम करेले जवना से लोग के सुरक्षा आ सुविधा मिलल करेला. बाकिर नेता लोग के चोरिका से जनता बेसी उबियाइल बिया. काहे कि ऊ सभ अइसन चोर हवें जवन सेन्हे पर बिरहा गावेलें. बरियार चोर सेन्हे पर बिरहा गावे. जाग जा लोग, देख ल लोग बाकिर कुछ कर ना पइबऽ लोग ! कहे के मतलब कि चोरी आ सीनाजोरी दुनु करे में माहिर हो गइल बा हमनी के नेता लोग. केहू एक बेटा के बढ़ावे खातिर अपना दोसरा बेटा भा बेटी दामाद के रुपिया से लाद देता कि तूं चुप रहऽ फलनवे के सत्ता सुख लूटे दऽ तूं तले देश के लूट के धन पचावऽ. बाति बहक गइल एकरा खातिर माफी माँगत आजु एहिजे रोकत बानी. काहे कि आजु बड़का दिन हऽ आ आजु बड़ बड़ बाति होखे के चाहीं बड़बड़ ना. हालांकि बतकुच्चन आ बड़बड़ बहुते लोग के एके जइसन लागेला. बाकिर बतबनवा के एह सभसे का ? ऊ त अपने रौ में बहत जाई. तबले नया साल के बधाई दिहले जात बानी काहे कि अगिला बेर भेंट होखी त नयका साल शुरू हो गइल रही.\nOne thought on “बतकुच्चन – ४०”\nदिसम्बर 29, 2011 को 5:15 अपराह्न पर\nचलीं ईहो पर्हनी।


गउँवा गउँईं त गईंया भेंटइले (बतकुच्चन – 191) – Anjoria\nमई 28, 2015 गईंया, गउँईं, गउँवा, बतकुच्चन\nभोजपुरी के खासियत ह कि एकरा में नया शब्द गढ़े के अपार बेंवत मौजूद बा आ इहे एकर कमजोरियो साबित हो जाले कई बेर. हिन्दी के विद्वान लोग जब भोजपुरी लिखे चलेला त अकसरहाँ ओह लोग के संस्कृतनिष्ठ हिन्दी आ व्याकरण बोध हावी रहेला आ फरक पड़ेला त बस क्रिया रूपन में. एहसे कई बेर लोग अपना हिन्दिए लिखलका के भोजपुरिया देला ओकर क्रिया रूप बदल के. आया गया के आइल गइल, अइनी गइनी वगैरह क के. बाकिर एह अइनी गइनी के एगो अउर रूप मिल जाला अँउई-गँउई का रूप में. हम ओहिजा गँउई त देखुईं कि बहुते भीड़ लागल बा. पहिले त सोंचुईं कि कवनो तर-तमाशा होखत होखी बाकिर भीड़ में ढुँकुईं त देखुईं कि सभे इहे देखे ला भीड़ लगवले बा कि भीड़ का देखे ला लागल बा! महानगरन में अइसन आएदिन होत रहेला. कवनो भीड़-भाड़ वाला जगहि पर रुक के ताके लागीं कुछ देर. गँवे-गँवे बाकिओ कुछ लोग देखे लागी कि का देखत बानी आ फेर भीड़ से रउरा धीरे से फरका निकल के तमाशा देखत रहीं. भीड़ देर ले बनल रही बस भीड़ के लोग बदलत रही.\nबतकुच्चनो में हम अइसने भीड़ लगावे के फेरा में रहीलें. कुछ चरचा चला दिहल जाव त कुछ अउरी लोग एह पर अपना तरह से चरचा करे लागी आ एह तरह से एगो बड़हन दायरा में चरचा के शुरुआत हो सकेला. अब अइसन होखत बा कि ना से त पता ना चले काहे कि लोग पढ़ेला आ पढ़ के सरक लेला दोसरा पन्ना पर, दोसरा पाठ पर. केहू के अतना फुरसत ना रहे कि एह पर आपन टिप्पणी अखबार के संपादक का लगे भा बतकुच्चन करे वाला लगे करो. बाकिर हम रउरा सभे के अनदेखी का चलते आपन काम कइसे छोड़ दीं. से हम त आपन बतकुच्चन करत रहब.\nआज गँउई के चरचा करे लगनी त धियान में आइल कि गँउवा आ गँईआ के तुक एह से मिलत बा आ ओहू पर चरचा कइल जा सकेला. गँउवा अपना गाँव का बारे में कहीं भा अपना गाँव के कवनो आदमी के बारे में. राह पेड़ा में भेंटाइल अपना कवनो गँउवा से अपना गँउवा के चरचा करे मे आनन्द अउरी बढ़ जाला अगर ऊ गँउवा आपन गँईआ रहल होखे. गाँव आ गाँव वाला का बारे में गँउवा के इस्तेमाल होखेला आ अपना गोल में आपन साथी रहेवाला ला गँईआ के. गँईआ माने टीम में साथी. अब टीम कवनो खेल के होखे भा कवनो दोसरा बात के. बाकिर गईंआ खेल के साथी खिलाड़ी ला अधिका कहल जाला. दोसरा टीम के खिलाड़ी गँईआ ना होखे राउर.


लस्टम पस्टम – Page9– Anjoria\nलस्टम पस्टम (Page 9)\n– जयंती पांडेय केहु के केहु पर पइसा बकाया रहेला त ऊ आंखि लुकवावे ला. केहु कवनो बात से लजाला त केहु कवनो बात से. एह में एगो होला राष्ट्रीय शर्म. इहो राष्ट्रीय शर्म तरह-तरह के होला. कबहीं मोदी जी के गुजरात में दंगा से हो जाला त कबहीं बाबरीपूरा पढ़ीं…\n– जयंती पांडेय रामचेला दुपहरिया में बाबा लस्टमानंद के दुअरा मुंह लटकवले अइले आ कहले, अमरीका के एगो कम्पनी बा ऊ तऽ हमनी के देश के कंगाल बता के कहि देता कि ओकर कवनो साख नइखे. ई खबर से भारत के रेटिंग घट गइल. बाबा लस्टमानंद कहले, हँ हो ईपूरा पढ़ीं…\n– जयंती पांडेय हमनी के जीवन में कई गो बात नत्थी बा जेहपर हमनी के आपन कवनो हक नईखे. जइसे आपन पड़ोसी, आपन माई बाप आ आपन नांव. ई बस हो जाला एकर चुनाव ना कइल जा सके. लेकिन आज के दुनिया में पहिलका दू गो बात त आपके अधिकारपूरा पढ़ीं…\n– जयंती पांडेय रामचेला बाबा लस्टमानंद से सवचले, हो बाबा आज कल पुलिस सुधार पर बड़ा चर्चा बा. कभी सुनले रहनी कि सिपाही के मुरइठा देखि के बड़े बड़े लोगन के पैंट खराब हो जात रहे. आजुओ काल पुलिस के बारे में लोग के अच्छा विचार नइखे. बाबा तहार कापूरा पढ़ीं…\n– जयंती पांडेय राहुल गांधी अपना चुनाव प्रचार में कई हाली कहले कि गांव के विकास के खातिर जवन रुपिया आवे ला तवना में से दसे पइसा मिले ला बाकी गायब हो जाला. काफी सोचला पर ई पता ना चलल कि के खा जाला. मन में 90 पइसा हजम करेपूरा पढ़ीं…\n– जयंती पांडेय शरम कहीं चाहे लाज, इहो कतना तरहि के होला. अबही हालही के बाति ह कि अमरीका गोंड़ के बेटी दरोगा राय के बेटा संगे भाग गइल. अब अमरीका गोंड़ कइसे लाजे मुंह देखइहें. अइसहीं राष्ट्रीय शर्मो तरह- तरह के होला. बाबरी मस्जिद ढहाइल त लागल लोग कहेपूरा पढ़ीं…\n– जयंती पांडेय बड़ा ढेर दिन के बाद रमचेलवा फेरू लउकल. रमचेलवा के संगे-संगे दो-चार जाना अउर रहलें. बुझाइल कि रमचेलवा ए घरी नेतागीरी करे लागल बा. बाकी अपना गुरु लस्टमानंद के देख के रमचेलवा मानो गोड़े पर ढह पड़ल. सांच कहीं तऽ बड़ा नीक लागल. अरे! ए घरी केहूपूरा पढ़ीं…\n– जयंती पांडेय भोजपुरी सिनेमा बनावे वाले लोगन पर भोजपुरी के बिगाड़े के इलजाम बड़ा तगड़े लागेला. सचहूं भोजपुरिया सिनेमा में पता ना कहवां- कहवां के ड्रेस पहिना दिहल जाला अउर गजबे भाषा में कलाकार बतियावेला लोग. भोजपुरी के मिठास उ सिनेमन में कभियो न मिले, जबकि भोजपुरी में अभियोपूरा पढ़ीं…\n– जयंती पांडेय आज करप्शन के नांव पर बड़ा हल्ला बा. ई हल्ला उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार के विरोध करत समय ईपूरा पढ़ीं…


लालू के नीतीश से भले 'मंडल' के मेल बा, लेकिन मन से मन के मेल नइखे! | BB News Live Hindi Breaking, Sport Politics, Bhojpuri Bollywood Samachar\nलालू के नीतीश से भले 'मंडल' के मेल बा, लेकिन मन से मन के मेल नइखे!\nबीपी मंडल के जयंती पs कार्जक्रम रहे। देवकी नंदन पुष्पांजलि अरपित कs के निकले लगले तs अनुपम आनंद से भेंट हो गइल। दूनो जना बहरी निकलले तs अनुपम आनंद कहले, बीपी मंडल जी आरक्षण के अलख जगवले। आरक्षण आंदोलन से ही लालू जी अउर नीतीश जी के राजनीत के धार मिलल। लेकिन, लालू-नीतीश के अलगाव के चलते बिहार में पिछड़ा राजनीत बिभाजित हो गइल। जब अति पिछड़ा समुदाय नीतीश जी के साथे आ गइल तs लालू जी राजनीतिक किला ढह गइल। जातीय जनगणना के मुद्दा पर जदयू-राजद में वैचारिक एकता के मौका मिलल रहे। लेकिन राजद के कुछ नेता ई बेसकीमती मौका के ठोकर मार रहल बाड़े। परधानमंतरी से मीटिंग के बाद नीतीश जी जातीय जनगणना के नैरेटिभे चेंज कर देले। अब राजद बिरोध के झुनझुना भी ना बजा सके। अइसना में नीतीश जी के टारगेट कइल राजद के कहीं भारी मत पड़ जाए।\nराजद के बेयान के मतलब का बा ?\nदेवकी नंदन पूछले, तहरा कहे का मतलब बा ? तs अनुपम आनंद जबाब देले, तेजस्वी भी नीतीश जी साथे परधानमंतरी से मिले खातिर दिल्ली गइले। ई बहुत खास बात रहे। लेकिन अब राजद के नेता एगो फोटो के आधार पs नीतीश जी के खिलाफ बेयान दे रहल बाड़े। अब बतावs कि नीतीश जी जइसन अनुभवी नेता के तेजस्वी जइसन नवका नेता राजनीत के पाठ पढ़इहें ? ई केतना हंसे जुकुर बात बा। ई बात सुन के देवकी नंदन कहले, राजद अउर जदयू के राजनीतिक आधार (पिछड़वाद) भले एकसमान बा लेकिन बैचारिक आधार में जमीन-आसमान के अंतर बा। 2015 में लालू जी कहले रहन कि ऊ जहर के घोंट पी के नीतीश कुमार के नेता मनले रहन। इहे बिचार राजद के कबो जदयू से एक ना होखे देवे। जातीय जनगणना के मुद्दा पs जब सब कुछ ठीकठाक चलत रहे कि राजद नीतीश जी के बारे में ‘रीढ़ के हड्डी’ वला बेयान दे देलस। एकर का जरूरत रहे ? ई तs बनल कम बिगड़े वला बत हो गइल। अइसना में कबो नीतीश जी राजद पs भरोसा कर सकेले ?\n‘रीढ़ के हड्डी’ अउर राजनीतिक कबड्डी\nअनुपम आनंद कहले, भारत के राजनीत में रीढ़ के हड्डी वला बेयान बहुत तबाही वला रहल बा। अइसने बेयान 1990 में बीपी सिंह के सरकार गिरा देले रहे। जब उपपरधानमंतरी देवीलाल के परधानमंतरी बीपी सिंह से झगड़ा चरम पs पहुंच गइल तs केन्द्र सरकारा के कुर्सी हिले लागल। एही बीच देवीलाल एगो इंटरब्यू में बीपी सिंह के रीढ़विहीन (स्पाइनलेस) नेता कह देले। जब अंगरेजी साप्ताहिक पत्रिका इलस्ट्रेटेड विकली में ई इंटरभ्यू छपल तs भारत के राजनीति में भूकंप आ गइल। देश के परधानमंतरी के उनके सहजोगी रीढ़विहीन नेता कह देले। एकरा बाद लड़ाई अइसन बढ़ल कि केन्द्र सरकार के पतन के रास्ता तइयार हो गइल। अब राजद के बेयान पs गौर करs। दिल्ली में परधानमंतरी से मोलकात खातिर बिहार के नेता पहुंचल रहन। एही दौरान कई गो फोटो खिंचल गइल। एक फोटो में नीतीश जी तेजस्वी के कुछ समझा रहल बाड़े अउर तेजस्वी तनी तन के खाड़ा बाड़े। एह फोटो के आधार पs राजद के एगो नेता लिख देले, तेजस्वी जी मुख्यमंत्री नीतीश कुमार को बता और दिखा रहे हैं कि राजनीति में रीढ़ की हड्डी कैसे सीधी और मजबूत रहनी चाहिए। जाहिर बा ई उकसावे वला बेयान बा। जातीय जनगणना के मुद्दा पर नीतीश जी राजद खातिर कुछ उदार हो गइल रहन। लेकिन अब तs बात बिगड़बे करी।\nराजद के मेल में खेल !\nदेवकी नंदन कहले, राजद के बिचार ओह लइका जइसन बा जे हरमेसा बघवा कौर खाये के जिद करे। लालू जी कांग्रेस के साथ दिल मांगे मोर के नीति पs चलत रहन। ऊ कांग्रेस के सहजोग भी चाहत रहन अउर हिंसदारी भी कम देल चाहत रहन। ऊ कांगरेस के साथे भी रहन अउर ओकरा के बिना औकात वला पाटी भी कहत रहन। लेकिन ई दोतरफी बात से उनका नोकसान भी भइल। 2009 के लोकसभा चुनाव में लालू जी बिहार में कांगरेस के तीन-चार सीट से अधिक देवे खातिर तइयार ना रहन। कांग्रेस अकेल लड़ल। एकर नतीजा लालू जी के भोगे के पड़ल। 22 सीट वला लालू जी धड़ाम से4सीट पर गिर गइले। तब ऊ कहले रहन कि कांगरेस के कम सीट देवे के औफर ऊनकर गलत फैसला रहे। कांगरेस से गठबंधन टूटला के चलते नोकसान उठावे के पड़ल। लालू जी पs हरमेसा ई आरोप लागल कि ऊ आपन सहजोगी दल के इज्जात ना करत रहन। 2015 में जब लालू जी के नीतीश जी से मेल भइल तs ऊ दूइये साल में काहे टूट गइल ? ई मन से मन के मेला ना रहे। जब राजद नेता शहाबुद्दीन नीतीश जी के परिस्थितियों के सीएम कहले तs लालू जी उनकर बचाव करे लागल रहन। जदयू-राजद में भले मंडल के मेल बा लेकिन मन से मेल नइखे।\nयह भी पढ़ें: Bhojpuri: करुणानिधि के तर्ज पs का लालू जी ‘तेज’ के निकाल सके ले राजद से?\nशह मात के खेल\nदेवकी नंदन के बात जारी रहे। जातीय जनगणना के मुद्दा पs राजद शुरू में खूब माहौल बनइलस। नीतीश सरकार अउर मोदी सरकार के घेरलस। लेकिन अब ई राजनीति पटना से दिल्ली शिफ्ट हो गइल बा। गेंदा केन्द्र सरकार के पाला में बा। जातीय जनगणना के मामला अभी सुप्रीम कोर्ट में बिचाराधीन बा। केंद्र सरकार कोर्ट के फैसला आवे तक ई मामला पs शायद ही कवनो बिचार करे। अइसे जातीय जनगणना दोधारी तलवार के तरह बा। अगर फायदा बा तs नोकसान के खतरा भी बा। जइसे अगर मान लिहल जाव कि अगर जनगणना के बाद पता चले कि ओबीसी बर्ग के कवनो जाति अपना आबादी से अधिक आरक्षण के फैदा ले रहल बिया तब का होई ? बबाल होई कि ना ? रोहिणी आयोग एह बात के बिसलेसन कइले बा कि ओबीसी बर्ग के कवन जाति के आरक्षण के सबसे अधिक फैदा मिलल बा अउर कवन जाति के बेलकुले नइखे मिलल। मंडल कमिशन 3743 जात के पिछड़ा बर्ग में शामिल कइले रहे। रोहिणी आयोग 2018 में पिछला पांच साल में ओबीसी कोटा के तहत मिलल सरकारी नौकरी के बिसलेसन कइले रहे। तब पता चलल रहे कि आरक्षण के 97 प्रतिशत फैदा ओबीसी के सिर्फ 25 प्रतिशत जात के मिलल रहे। रोहिणी आयोग के कार्यकाल दिसम्बर 2021 में खत्म हो रहल बा। एही बीच अगर एकर रिपोट आ गइल तs तेजस्वी के दांव उल्टा भी पड़ सकेला। तब पता चल जाई कि मंडल आरक्षण के फैदा कवन जात सबसे अधिक उठा रहल बा। तब पिछड़ा बर्ग के कुछ ताकतवर जात के राजनीत बदल भी सकेला। देवकी नंदन के बात पs अनुपम आनंद सोच बिचार में पड़ गइले।\nयह भी पढ़ें: Bhojpuri: जानीं के रहे लालू जी के जिगरी यार, जे कहात रहे बिहार के सुपर CM\nPrevious articleबढ़ते कोरोना संक्रमण के बीच राहुल गांधी का तंज, अपना ध्‍यान रखें, सरकार ‘बेचने’ में व्‍यस्‍त है\nNext articleसंतकबीरनगर में घाघरा नदी ने खतरे का निशान किया पार, हजारों लोग का पलायन शुरू


गद्दारी का बहाने बतंगड़ चिन्तन (बतंगड़ – 6) – Anjoria\nनवम्बर 10, 2016 गद्दारी, बतंगड़\nएह घरी गद्दारी चरचा में बा आ कुछ लोग एकरा के आपन मौलिक अधिकार बतावे लागल बा. अइसनका लोग पाकिस्तान का हित में बतियावल आपन शान समुझत बा.\nसरसरी निगाह से देखनी त बुझाइल कि एह पर कुछ लिखल भा बोलल बहुते आसान रही बाकिर अब जबसे कलम उठल तब से दिमाग चक्करघिन्नी में पड़ गइल बा. गद्दारी भा देशद्रोह निरपेक्ष ना होखे. देखेवाला एकरा के हमेशा अपना नजरिया से देखेला. जवन बाति हिन्दुस्तानी ला गद्दारी मानल जाई उहे बाति पाकिस्तानियन का नजर में वतन परस्ती होखी. आ अतना त मानहीं के पड़ी कि अपना देश में पाकिस्तान परस्त इऩ्डियन भरल बाड़ें आ कवनो एके मजहब के ना, हर मजहब के.\nएही पर ध्यान में आवत बा विभीषण आ जयचन्द के नाम. एगो के हमनी का सराहेनी आ दोसरका के गरियावेनी जा. जबकि देखीं त दुनू के काम एके तरह के रहुवे, अपना देश का शासक का खिलाफ विदेशी हमलावर के सहायता कइल. अपना गद्दी पर आरी चलावले के गद्दारी कहल जाला. अगर तटस्थ भाव से देखीं त कश्मीर आ बलुचिस्तान में एके तरह के आन्दोलन चलत बा – अपना मौजूदा देश से अलगा होके आजाद होखे के सपना. अगर एगो सही बा त दोसरका गलत कइसे, भा एगो गलत बा त दोसरका सही कइसे.\nआ एही पर दिमाग इहो सोचत बा कि निष्पक्षता का बारे में का कहल जाव. सही से देखीं त पंच निष्पक्ष ना हो सके. ओकरा न्याय आ नैतिकता के पक्षधर होखहीं के पड़ी. बाकिर मीडिया ? मानीं चाहे मत मानीं बाकिर हर मीडिया के आपन एगो खास नजरिया होला आ ऊ हर खबर के ओही नजरिया का हिसाब से परोसेला. एगो अखबार कवनो खास खबर के तवज्जो दी त दोसरका दोसरा खबर के. आ खबर परोसले में ई नजरिया हावी होले. एही चलते लोग अलग अलग अखबार के गाहक होला भा अलग अलग चैनल के देखेला. आ ऊ लोग जे मीडिया पर नजर राखेला ऊ बहुते अखबार पढ़ेला भा रिमोट दबावत एह चैनल से ओह चैनल पर कूदत रहेला.\nबाकिर सब कुछ सही मानतो होखे के इहे चाहीं कि आदमी अपना देश के तवज्जो देव आ ओकर टुकड़ा टुकड़ा करे के सपना देखे वाला के टुक्की टुक्की कर देव. बाकिर हिन्दुस्तान में रहत-खात पाकिस्तान परस्ती करे वालन के ई मंजूर नइखे. ऊ चाहत बाड़ें कि गद्दारी कइल उनुकर मौलिक अधिकार मान लीहल जाव आ सरकार उनुका खिलाफ देशद्रोह के मुकदमा मत चलावे.\nआ जब गद्दारी भा देशद्रोह के कानून पर सोचीं त पाएब कि ई उहे कानून ह जवन ब्रितानी सरकार आपन सत्ता बनवले राखे ला बनवले रहुवे. आजादी का बाद उहे कानून कांग्रेस सरकार आपन सत्ता बनवले राखे ला बरकरार रखलसि आ अब मोदी सरकारो में उहे कानून बरकरार बा. अब गद्दारी के मुकदमन से जवना लोग के शिकायत बा ऊ लोग इहो बतावत चले कि पिछला साठ बरीस में एह कानून के काहे ना बदललसि लोग. सवाल जायज बा आ जब आगे कभी दोसरा गोल के सरकार बनी त हो सकेला कि भाजपो के गोल के एह कानून से शिकायत हो जाव.\nसच्चाई इहे बा कि सरकार आ देश के संप्रभुता भा गद्दी बचवले राखे ला एह तरह के कानून के जरुरत हमेशा रही. देशहित का खिलाफ बोलला के कबो वैचारिक स्वतंत्रता के जामा ना पहिरावल जा सके. गद्दारी करे वाला के गोली खाए ला हमेशा तइयार रहहीं के पड़ी. तू ढेला मरब त हमार गोली तोहार स्वागत करबे करी. पैलेट गन के खिलाफत करे वाला लोगन ला अब चिन्ता वाला खबर ई आइल बा कि सरकार अब मिर्ची वाली गोली बनावे में लागल बिया. आ ओह लोग के अबहियें से छनछनाऐ लागल होखी ई सुनि के.


विख्यात साहित्यकार आचार्य जानकीवल्लभ शास्त्री के निधन – टटका खबर\nहिन्दी के प्रकाण्ड विद्वान आ साहित्यकार आचार्य जानकीवल्लभ शास्त्री के निधन काल्हु उनुका मुजफ्फरपुर आवास पर हो गइल. ९५ साल के आचार्य हालही में तीन हफ्ता अस्पताल में रह के लवटल रहनी ह. आचार्य के जन्म साल १९१६ में गया जिला के मैगरा गाँव में भइल रहे बाकिर मुजफ्फरपुर में अध्यापन करत एहिजे बस गइल रहनी. कविता, उपन्यास, निबन्ध, संस्मरण हर विधा में आचार्य के पुस्तक प्रकाशित बाड़ी सँ.\nआर्थिक तंगी में रहला का बावजूद आचार्य जानकीवल्लभ शास्त्री के स्वाभिमान में कवनो कमी ना रहे. पद्मश्री पुरस्कार खातिर चुना गइला का बाद जब सरकार उनुका से उनकर बायोडाटा मँगलसि त शास्त्री जी ओह चिट्ठी पर पद्मश्री अस्वीकार लिख के वापिस कर दिहलन. कहलन कि जेकरा उनुका कृतित्व का बारे में जानकारी नइखे ओकरा से कवनो सम्मान लिहला के जरुरत नइखे. बिहार सरकार में कला आ संस्कृति मंत्री सुखदा पाण्डेय शास्त्री जी के एक लाख रुपिया के सहायता के एलान कइले रहली, इहो कहले रहली कि राथि कोषागार में आ गइल बा. आचार्य जी दुनिया छोड़ के चल गइनी बाकिर ऊ राशि ना मिल पावल.\nशास्त्री जी के माई बचपने में मर गइल रहीं आ उनुकर लालन पोषण एगो विधवा पड़ोसी कइली. निर्दयी बाप का चलते पूरा बचपन कष्ट में गुजरल. एही एकाकीपन से शायद उनुका भीतर के साहित्यकार जाग गइल आ बाद में साहित्यसृजना में शास्त्री जी लगातार आगे बढ़त गइनी.\nबारह साल के उमिर में अपना से तीन साल बड़ लड़िकी से शादी हो गइल रहे. शास्त्री जी के पूरा नाम आचार्य जानकीवल्लभ ललितललाम शास्त्री सुन के आचार्य हजारी प्रसाद द्विवेदी ठहाका मार के हँस पड़ल रहले.


पांडेय कपिल के सेतु सम्मान विश्व भोजपुरी सम्मेलन क बड़ उपलब्धि – Anjoria\nMay 24, 2010 भोजपुरी\n– डा. सुभाष राय\nब्रज के छाँह में भोजपुरी क दू दिन क विश्व सम्मेलन इहां प्यार की नगरी आगरा में संपन्न भइल. तनी विचार-विमर्श, तनी कविता पाठ अउर तनी नाच-गाना, बड़ा नीक मिक्स रहल. बाकिर आप समझीं की गीत-गवनई अउर नाच-गाना में जइसन भीड़ जुटल, वइसन ओ मौका प ना जुटल, जब साहित्य चर्चा होत रहल भा भोजपुरी के हित क बात. भोजपुरियन क एगो दिक्कति बा कि ऊ खूब मेहनत करेलन, खूब स्वाभिमान से रहेलन बाकिर जब बाति टिकुली, साड़ी, साज-सिंगार अउर नाच-नचउअल क होखे लागि त ओहि में खुद के भुला जालन. हम ई कइसे कहीं कि इहवों अइसने भइल बाकिर अगरा में 30-35 हजार से जियादा भोजपुरिया रहेलें, ओमे से का दसो हजार ई सुनि के घर से ना निकलि सकत रहलन कि उनकी नगरी में उनहीं के भाई-बंधु अतिथि बन के आइल बाड़े, उहो मारीशस, सिंगापुर, सूरीनाम अउर मलेशिया तक से.\nचलीं छोड़ीं ई बात. पूरबी यूपी अउर बिहार से हमार कई ठो साहित्यकार मित्र भी सम्मेलन में आइल रहलन. इतवार के जब ऊ लोग अपना देस की ओर रवाना होत रहलन त मुलाकात भइल. हम पूछलीं कि रउवा सभै के एहि सम्मेलन के सबसे महत्वपूर्ण उपलब्धि का लागति बा? भोजपुरी क जानल-मानल साहित्यकार आ पाती पत्रिका के संपादक अशोक द्विवेदी अउर भोजपुरी गीत क बड़ हस्ताक्षर डा. कमलेश राय बिना झिझकले बोललन कि पांडेय कपिल जी के सेतु सम्मान एह सम्मेलन क सबसे बरियार उपलब्धि बा. एह सम्मान से ऊ लोगन के साहस अउर बढ़ी, जे भोजपुरी के मान-प्रतिष्ठा बढ़ावे खातिर जूझत बा, जे भोजपुरियन के उनकर अधिकार दियावे खातिर लड़त बा. कपिलजी आपन पूरी जिनगी भोजपुरी माई के सेवा में होम क दिहलन. ऊ खाली एगो रचनाकारे ना रहलन, उनके हिरदय में अपनी मातृभाषा के लेके अइसन हुलास रहल कि देस-विदेस में बहुत लोगन के भोजपुरी आंदोलन में जोड़ले में उनके कामयाबी मिलल. ई सेतु सम्मान उनकी जिनगी भर के संघर्ष क सम्मान बा. एहसे सबके खुशी बा बाकिर कुछ भोजपुरियन के ई बात के कष्ट देखाइल कि जेकर सम्मान भइल, ओकरे बारे में कुछ बतावे खातिन मंच प केहू जानकार अदिमी ना रहल. ई समझदारी क बात त ना भइल. चलीं हमहीं बता देईं, कम से कम ई रपटिया पढ़े वाला लोग त जानि लिहें कि पांडेय कपिल क का उपलब्धि बा. ऊ भोजपुरी क एक ठो बड़ रचनाकार आ अपनी भासा अउर संस्कृति के लड़ाई क प्रतीक-पुरुष हवें. उनकर फुलसुंघी उपन्यास क काफी चर्चा भइल. काफी समय तक ऊ उरेह पत्रिका क संपादक रहलन. भोजपुरी साहित्य सम्मेलन पत्रिका क भी ऊ संपादन कइल. उनकर नाम एक ठो गजल संग्रह भी बा – अचको कहा गइल.\nसंगठन क बारे में सम्मेलन में का खास बाति भइल, ई केहू कुछ बुझल ना. काहे से कि ई कुल बन कमरा में भइल. हं, भाषण-भीषण सब सुनल. केहू ए सम्मेलन के सूर अउर कबीर क मिलन बतवलस त केहू हरिदास आ कबीर के. एक जना कहलन कि ई गंगा-जमुना क मिलन बा. ई कुल बाति क कवनो अरथ लगावल जाय त ई बुझाता कि भोजपुरी के दूसरकन बोलियन के विकास आ समृद्धि में आपन हित देखाता. ई नीक सोच बा. अगर राजनीति क नजरिया अलगाइ के सोचीं त बात सोलहो आना खरी बा कि हिंदी आ ओकरी बोलियन क भलाई साथे-साथे चलले में बा ना कि एक-दूसरा क टांग खींचला में. 1976 के भोजपुरी सम्मेलन में हिंदी के शलाका-पुरुष हजारी प्रसाद द्विवेदी कहले रहलन कि भोजपुरी क सोगहग प्रेम अगर निम्मन चित्त से आपन काम करे त हिंदी क राष्ट्रभाषा के रूप में मान-सम्मान बनल रही अउर एकरी कुल बोलियन क भी रस्ता केहू रोकि ना पाई. ई सोगहग क उत्पत्ति हजारी प्रसाद जी के अनुसार संस्कृत के सयुगभाग से भइल बा जवने क मतलब बा दूनो भाग यानी संपूर्ण. उनक मतलब ई रहल कि हिंदी आ भोजपुरी, दूनो साथे-साथे आगे बढें. अब ई सोगहग में ब्रज, अवधी, बुंदेली, मैथिलि सबके रखे के चाही. भाषणन से त लागल कि भोजपुरिया लोग द्विवेदीजी क रस्ता धरे के तइयार बा.\nरउरा के थोड़ा अचरज होई जब हम कहब कि भोजपुरी खातिन सबसे नीक बात सुझवलन एक ठो अवधीभासी विद्वान. ऊहो साइंस क अदिमी, जेके साहित्य आ भासा से दूर-दूर तक किछु लेवे-देवे के ना बा. अगरा यूनिवर्सिटी के वाइस चांसलर बाड़न प्रोफेसर के एन त्रिपाठी जी. उनकर विचार रहल कि सबसे जरूरी बाति बा भोजपुरी के साहित्य संग्रह आ ओमे जियादा से जियादा लेखन क, जवनी से ओकर समृद्धि बढ़े. भोजपुरी के जवन समरथ लोग बाड़े, ऊ अपना बोली क अपने घर आ दफतर में उपयोग करें. उनके एमे कवनो संकोच ना होखे के चाही. तुलसीदास कहले बान कि समरथ के नहिं दोस गुसाई. अइसन लोग जब भोजपुरी बोलिहें त लोग उनकर नकल करिहें. हिंदी आ देस की दूसरकी भासन से अच्छा साहित्य क अनुवाद भोजपुरी में कइल जाय, भोजपुरी क साहित्यिक पत्रिका निकालल जाय. एसे हमरी लइकन के अपनिये बोली में ऊ कुल पढ़े के मिलि जाई, जवनी खातिन ऊ अंगरेजी की ओर भागत बाड़न. ई बड़ बाति बा बाकिर का हमनी के ई कुल करे कै तइयार बानी?\nई नीक भइल कि एह सम्मेलन में राजनीतिक बाति ना भइल. किछु लोग भोजपुरी के संविधान की आठवीं अनुसूची में डारे खातिन सरकार पर दबाव डाले क बाति कइलन बाकिर ओके कवनो समर्थन हासिल ना भइल. भोजपुरी क आंदोलन अपने परंपरा क, संस्कृति क, अपने रीति-रिवाज आ अपने संस्कार क आंदोलन बा. एकर बागडोर अइसन हाथे में रहे के चाही, जवन संस्कृति आ भासा-साहित्य क मतलब जानत होखे. अगर अइसन ना होई त कुछ लोग जनता के एकजुटता क फायदा उठा के उनुहीं के ठेंगा देखा दिहें आ आंदोलन के हवा निकारि दिहें. जवने आंदोलन से महापंडित राहुल सांकृत्यायन जुड़ल रहलन, जवने से विख्यात साहित्यकार हजारी प्रसाद द्विवेदी जुड़ल रहलन, वोके संभारे के ओइसने व्यक्तित्व होखे के चाही.\nमारीशस से आइल रहलीं डा॰सरिता बुधू. उनका मन में भोजपुरी के लेके बड़ जोश देखात रहे. ऊ भोजपुरी खातिन बहुत कामो कइले बानी. उनकर बाति सुनिके सबकी आंखि में नमी आ गइल. ऊ यादि कइलीं वो दिन क जब यूपी आ बिहार के गिरमिटिया मजूर लेके कलकत्ता से पहिलका जहाज रवाना भइल रहल. कलकतवा से चलल बा जहजिया, बयरिया धीरे बहो. ऊ जहाज खाली गिनती के भोजपुरिया मजूर लेके ना जात रहे, ओमे गीता, रामायन भी जात रहे, पूरी भोजपुरिया भासा आ संस्कृति जहजिया प सवार होके जाति रहे. तबे त ऊ मजूर ऊहां विदेस की माटी प जाके मजूर से हुजूर बनि गइलें, गिरमिटिया से गोरमेंट हो गइलें. ई भोजपुरियन के मेहनत, लगन, ईमानदारी अउर स्वाभिमान क परिणाम ह.\nएह सम्मेलन में आइल विदेसी भोजपुरियन से हमहन के बहुत कुछ सीखे के बा. उनकर भोजपुरी अब ऊ भोजपुरी ना रहि गइल, जवन ले के ऊ मारीशस, सूरीनाम, ट्रीनीडीड गइल रहलन. ऊ लोग ऊहां के स्थानीय लोगन से एतना घुलि-मिलि गइलन कि उनकी भासा क तमाम शब्द भोजपुरी में आ गइल. एहि तरे भोजपुरी के तमाम शब्द स्थानीय लोगन की भासा में समा गइल. हिंदुस्तानी भोजपुरी क दरवाजा भी हमनी के खुलल रखे के चाही जवने से कि हमहन के संस्कार ताजा बतास के झोंका से वंचित ना रहि जाय. अगर हम सभे वोतने क सकीं, जेतना एहि विश्व भोजपुरी सम्मेलन के मंच से सुझावल गइल बा त भोजपुरी क बहुत भला होई.\nए-158, एम आई जी, शास्त्रीपुरम, बोदला रोड, आगरा\nआगरा में हो रहल भोजपुरी सम्मेलन\n3 thought on “पांडेय कपिल के सेतु सम्मान विश्व भोजपुरी सम्मेलन क बड़ उपलब्धि”\nआदरणीय सुभाष भैया\nआगरा में भईल विश्व भोजपुरी सम्मलेन के मोटा मोटी सभी पहलू पर राउर निगाह रहल ओकर झलक रिपोट में मिलल. निमन लागल. बढ काज कईले बनी.राउर भोजपुरियन से ओरहन भी जायज बा.ईहे कमी हमनी के सबसे जादा संख्या होला के बाबजूद भोजपुरी के कई स्तर पर बाधा पंहुचा रहल बा.\nरिपोट में २२ और २३ मई के भईल सारा कजकरम के उपयोगी रपट देनी एकर ला हमनी के तहे दिल से ध्य्नाबाद के स्वीकार करी.\nजागरण के २२,२३,और २४ के आगरा अंक पर भी रिपोर्ट पढ़नी. उहो सन्देश परक बा.\nरहल बात पाण्डेय कपिल के सेतु सम्मान देवे के त उहाँ के सम्मानित कर के सम्मान के मर्यादा बढ़ गईल काहे से पाण्डेय कपिल भोजपुरी साहित्य के एगो मिल के पत्थर बानी. भोजपुरी पद्य, गद्य, पत्रकारिता औरी भोजपुरी के मानकीकरण के शिखर पुरुष, पाण्डेय कपिल उहाँ के सही मूल्याङ्कन अभी बाकि बा……….विश्व भोजपुरी सम्मलेन के ध्य्नाबाद.\nभोजपुरी जिनिगी, तिमाही\nDr.Ashok Dvivedi says:\nराउर रपट बहुत नीक आ रचनात्मक लागल. अइसन सार्थक रिपोर्टिंग हमके अखबारन में देखे के ना मिलल. एकरा खातिर रउरा के साधुवाद.\na lot has been in bhojpuri film and songs. it must be kept in mind that only written literature can give the height every bhojpuria expects for bhojpuri. alot needs be done in this field. bhojpuri has yet to haveatotal magazine of worth.this would come with the habit of purchasing books in bhojpuri. let us makeapoint of giving gift of books written in bhojpuri.\nit is reallyavery good news to learn that pandey kapil is recognised in the meet. my hearful congratulation!


सत्य साईं बाबा के देहावसान आ दोसर खबर – टटका खबर\nसत्य साईं बाबा के देहावसान आ दोसर खबर\nकाल्हु पुट्टूपार्थी में ढेर दिन से बेमार चलल आ रहल सत्यसाईं बाबा के देहावसान हो गइल. उनुका निधन से पूरा देश विदेश में फइलल उनुकर करोड़ो भक्त शोकाकुल बाड़े आ उनकर अंतिम दरशन खातिर लाखो लोग के भीड़ ओहिजा जुटल बा.\nमोतिहारी में मिस्कौट के श्रीराम जानकी मंदिर वृक्षस्थान खातिर न्यास के अधिसूचना जारी होखे से रोके खातिर बिहार राज्य धार्मिक न्यास बोर्ड के अध्यक्ष किशोर कुणाल चिट्ठी भेजले बाड़न. उनकर कहना बा कि मंदिर के न्यास में कुछ लोग के स्वार्थ निहित बा. जबले जाँच नइखे कर लिहल जात तबले अधिसूचना मत जारी होखे.\nआंदर सिवान मुख्य सड़क पर दाहा नदी पर आंदर बाजार का लगे वाला जर्जर पुल पर दुनु तरफ से बैरियर लगा के यातायात रोक दिहल गइल बा जवना से बड़की गाड़ियन के आवागमन रुक गइल बा आ ओह गाड़ियन के लमहर फेरा लगावे के पड़त बा. लोग जल्दी से पुल बनवावे के माँग कइले बा.\nछपरा में युवा ब्राह्मण चेतना का बइठक में तय भइल बा कि तरनपुरा के श्री बटुकेश्वर नाथ मंदिर में भगवान परशुराम जयन्ती का अवसर पर विप्र बटुकन के सामूहिक जनेऊ संस्कार करावल जाई.\nबलिया के दुबहड़ के थाना प्रभारी विमलेन्दु कुमार के लाइन हाजिर करा दिहल गइल बा. पिछला दिने बंधुचक गाँव में जमीन विवाद में एगो रिटायर्ड कर्नल के हत्या उनुकर पटिदार कर दिहले रहले सँ आ मामिला में थाना के भूमिका संदेह में रहल बा.\nबिहार पंचायत चुनाव के दुसरका चरण छिटपुट हिंसा का बीच पूरा हो गइल. मुंगेर आ शिवहर में पुलिस के गोली चलावे के पड़ल बाकिर केहू घवाहिल नइखे भइल. गड़बड़ी फइलावे का आरोप में पाँच सौ बेरासी लोग के गिरफ्तार कर लिहल गइल.\nदुसरका चरण के मतदान आजु\nसिवान डाकघर में सबले बेसी मनीआर्डर आवेला


मध्य प्रदेश अउर छत्तीसोगढ़ में विनय आनंद – Anjoria\nमध्य प्रदेश अउर छत्तीसोगढ़ में विनय आनंद\nभोजपुरी सिनेमा के सुपर स्टार विनय आनन्द के दबंग अंदाज़ फिल्म ‘दबंग दामाद’ में नजर आवे वाला बा जवना के शूटिंग आजुकाल्ह मध्य प्रदेश के राजधानी भोपाल में चलत बा, विनय आनंद के एगो दोसरो फिल्म ‘एलान-ए-जंग’ के शूटिंग छत्तीसगढ़ में भइल रहुवे. विनय आनंद के कहना बा कि भोजपुरी सिनेमा के एगो बड़ बाजार मध्य प्रदेश आ छत्तीसोगढ़ में बन सकेला.\nरवि सिन्हा निर्देशित फिल्म ‘एलान-ए-जंग’ में विनय आनन्द अतना जबरदस्त एक्शन कइले बाड़न कि ‘घायल’ अउर ‘घातक’ के सनी देओल के याद ताजा हो जाई. ‘एलान-ए-जंग’ ला जब लगभग 200 फाइटरन का बीच विनय आनंद पर एक्शन फिल्मावल गइल रहे त उनुकर एक्शन देख पूरा टीम दंग रह गइल रहे.\n‘एलान-ए-जंग’ का अलावा विनय आनंद भोजपुरी अउर छत्तीसगढ़ी भाषा में बनत ‘हमरा नामे जिला हिलेला’ फिलिमो में जबरदस्त एक्शन कइले बाड़े. एह फिल्म खातिर विनय आनन्द खास तौर पर छत्तीसगढ़ी भाषा सिखले. कॉमेडी अउर रोमांस में माहिर विनय आनंद एक्शन के बाकायदा ट्रेनिंग लिहले बाड़े. कहल जाला कि मार्शल आर्ट्स, घुड़सवारी आ तलवारीबाजी में उनुकर कवनो सानी नइखे.


भोजपुरी सिनेमा के दबंग स्टार सुशील सिंह – Anjoria\nJune 14, 2011 Editor मनोरंजन 0\nजब परदा पर एक्शन करे त जलजला आ जाव, रोमांस करे त दर्शक ओहमें आपन छवि देखे लागस. सुशील सिंह अइसने स्टार हउवन जिनका के “हम हईं मुन्ना भईया” एगो दबंग नायक बना दिहलसि. सुशील सिंह के फिलिमन में शामिल केहू हमसे जीत ना पाई, फौलाद, रामलखन, आ चिंगारी ई साबित करे खातिर कागी बा कि सुशील सिंह भोजपुरिया परदा के दबंग स्टार हउवें. पिछला दिने इकबाल बख्श निर्देशित फिल्म राम लखन का शूटिंग में सुशील सिंह के देखे खातिर फिल्म सिटी में सैकड़न दर्शकन के भीड़ जमा रहे. एह फिल्म में सुशील के जबरदस्त एक्शन आ कामेडी पंच बा. उनकर नायिका बनल बाड़ी अनारा गुप्ता. एफ फिल्म के प्रस्तुतकर्ता हउवें नागेश मिश्रा. वइसे आजुकाल्ह हर बड़का निर्माता सुशील सिंह के ले के फिल्म बनावत बा.


UP Election 2022 BJP Mayawati Akhilesh yadav in uttar pradesh Bhojpuri - Bhojpuri: यूपी चुनाव पर भोजपुरी में पढ़े : त फेर से कहे के होई-आकाश में कुहरा घना बा\nगहराता वैश्विक खाद्य संकट, हर रात 80 करोड़ लोगों के भूखे रहने का अनुमान\nPPF अकाउंट की अवधि पूरी होने पर इन विकल्पों का निवेशक कर सकते हैं इस्तेमाल\nGT vs RR Highlights: मिलर के दम पर गुजरात टाइटंस पहले ही सीजन में फाइनल में\nLive : आज करण जौहर के जन्मदिन पर होगा धमाल,कार्तिक पहुंचे गंगा घाट\n'Bhool Bhulaiyaa 2' की सफलता के बाद काशी विश्वनाथ मंदिर पहुंचे Kartik Aryan, देखें फोटो\nकान्स का बिजी शेड्यूल छोड़ मुंबई आएंगी दीपिका पादुकोण? करण जौहर की बर्थडे पार्टी में होंगी शामिल\nकरण जौहर के 50वें Birthday पर होगा ग्रैंड सेलिब्रेशन, शेफ से लेकर गेस्ट लिस्ट तक जानें सारी डिटेल\nAnupamaa 24th May Update: अनुपमा शादी के बाद हुई करोड़पति, अनुज ने लिया बड़ा फैसला\n100 मिलियन के पार पहुंचा Arvind Akela Kallu का Bhojpuri Song 'नाच रे पतरकी 2.0', कर रहा ट्रेंड भी\nबेरोजगारी पर देसी स्टार Samar Singh गाया Bhojpuri Song 'पईसा नईखे सुरती के रोवतारु कुरती के', देखिए वीडियो\nकिटी पार्टी के नाम पर 30 लाख ठगे, 65 लोग हुए शिकार; इस बंटी-बबली के कांड से पुलिस भी हैरान\nबागपत: बेटा भगा ले गया लड़की तो बदनामी के डर से मां ने दो बेटियों के साथ खा लिया जहर!\n11वीं की परीक्षा में छात्र ने लिखा था 'कोको कोला सान्ग', अब खेसारी लाल यादव ने दी ये नसीहत\nबिहार की चुनिंदा पंचायतों का सप्ताह में दो दिन होगा औचक निरीक्षण, सभी DM को मिला टास्क\nGoogle ने चेताया, खतरे में है आपका स्‍मार्टफोन, हो सकता है बड़ा नुकसान\nJanuary 24, 2022, 10:39 am\nनेता लोग अपना समाज से ताकत लेके लाम-काफ बांधी लेता. लाव-लश्कर बना लेता. समाज के अढ़तिया बन जाता. बाकिर समाज के लोगन के का लौटावता. इ सवाल उनका से पूछे के पड़ी. पहिले सवाल पूछल जाई, तब न उ जवाब मिली आ चाहें ना मिली. येहसे इहे चुनाव में वोट मांगे आए वाला नेता लोग से उनका काम के बारे में पूछला के जरूरत बा. इहो जरूरी बा कि उनका के दिखा दिहल जाउ कि अभी अऩ्हार बहुत बा. विकास कागजे प होता. सुनीं पत्रकार राजकुमार पांडेय के पॉडकास्ट\nकवि दुष्यंत कुमार एक दौर के हालत देखि के कही दिहलें – ‘मत कहो आकाश में कुहरा घना है.’ येही उत्तर प्रदेश के बारे में कहले रहने. उ इ लाइऩ कहि के असली में सही बात कहला से केहू के बरिजत ना रहने. ललकारत रहने. सही बात कहे खातिर. ये बात पे दुःखी रहने कि आखिर काहें केहू कहत नइखे कि हर ओर कुहासा बा. कुछ लउकत नइखे. आजु का ओकरा से अलगा कुछ बा. आजुओ हालत ओइसने बा.\nजोर केकर, के उतराता?\nहर ओर खाली चुनाव लड़े के बात होता. कुल्ही पाटी अपना-अपना गणित प उतराइल हई स. केहू भर लोगोन के समर्थन बतावत ता, त केहू बभनन के जोर प झंडा बुलंद करता. होखहू के चाहीं. जाति के चेतना जरूरी बा. लेकिन इहो सोचे वाला बाति बा कि 75 साल में ये चेतना के केतना फायदा लिहल गइल. आ ठीक-ठीक लाभ न मिल पवलस त काहें ना मिलल.\nहां, एकरा में कवनो शक नइखे कि जवन पिछड़ी आ दलित जाति से एक टाइम बहुत से लोग वोट ना दे पावत रहल हा, ओह जातिन से नेता लोग निकलल. ए चेतना के सलाम करे के जरूरत बा. बाकिर उ सब नेता लोगन के केहू खातिर जवाबदेही बा कि नइखे. जवन समुदाय उनका के नेता बने के मौका दिहलस, जवना जाति-समाज के बूता प उ आगा बढने ओह समाज खातिर उनकर जिम्मेदारी बा कि नइखे. आ कि खाली उनकर जिम्मेदारी ओ अढतिया- ठेकेदार नियर बा जे किसासन से फसल जमा कके ओकरा से फायदा कमा लेता. किसान के कुछ ठेकते नइखे.\nखाली दलित –पिछड़ा प सवाल नइखे\nसुने में लागी कि कवनो सवर्ण जाति के पत्रकार खाली पिछड़ा आ दलित नेता प सवाल उठावता. ना. इहां इहो साफ कई दिहल जरूरी बा कि ये लेख के मकसद खाली पिछड़ा आ दलित समुदाय के नेता लोगन प सवाल उठावल नइखे. बलुक कहे के मतलब इ बा कि आखिर हमनी के नेता लोगन से कब सवाल उठावल जाई. उ लोग लखनऊ में बइठ के इ तय क देता कि कोइरी समाज अब हेने जाई. भर लोग होने जाइहें.\nअरे भाई ये समाज के सबसे पिछड़ा आदमी के भी कुछ मिले के चाहीं. ओकरा अकेले खातिर ना. विकास में ओह पूरा समाज के हिस्सा होखे के चाहीं. आखिर गांव के नवहीं लोगन के शिक्षा खातिर इ नेता लोग अलगा से कुछ कइल हा कि ना? इ सवाल सब नेता लोगन से अलगा-अलगा पूछला के जरूरत बा कि गांव के स्कूल के हालत प का कइला हा. काहें स्कूलवा में मास्टर के नियुक्ति नइखे होत. काहे गांव के हास्पिटल में डाकडर नइखन आवत. काहें पुलिस वाला हमनी के बात सुनला के जगहा हरिअरकी नोटी के बाति सुनता.\nपहचान बहुत भइल, अब काम चाहीं\nअसली में अतना दिन से सब समाज के लोग चेतना आ आपन पहचान के नाम पर चुप हो जाता. अभियो लोग खाली येही में खुश बा कि चल हमरा समाज के नेता जी लखनऊ में बोलत हवें आ लोग सुनता. अब समय उ आ गइल बा कि पूछल आ जानल जाउ कि उ बोलत का हवें. खाली जाति के चेतना के बाति. इलेक्शन के बाद अपना क्षेत्र के गांवन में आखिर उ नेताजी केतना बारि अवेने. केतना बारि नेता जी गदहा लेके कपड़ा धोवे वाला मेहनतकश धोबी के हालि चालि पूछला हां. का नेताजी गांव में मकान बनावत, मजूरी करत राजभर से पूछे अइला हां कि का हो- तोहरा सरकारी योजना के लाभ मिलता?\nसवर्ण नेता भी एही तरे बात बदल देत रहल हा लो\nठीक इहे बात सवर्ण जाति के बड़का नेता लोगन पर भी लागू होता. पूर्वाचल के उदाहरण ले लिहीं. बलिया जिला के नाम लिहल जाउ त ओइजा के सांसद रहल एगो बड़ नेता नाम आइए जाला. पूरा बलिया एही बात प खुश होला कि उहां के इंटरनेशनल नेता रहनी हां. इहां तक कहल जाला कि जब केहू उनका से बलिया के विकास के बात करी, त उ कही दिहें कि खाली बलिया के विकास के जिम्मा हमरा लगे नइखे. आ लोग ये दलील के मानियो लेता रहल हा. बाकी बलिया के विकास भी आखिर उहां के सांसद ही करिहें. बागी कहेये वाला जिला के लोग येही बात प खुश हो जात रहल हा, कि चल बलिया के नाम होता. बलिया के जिक्र येह से भी कइला लायक लागल हा, काहें कि इ उत्तर प्रदेश के सबसे पिछड़ल जिलन में आजुओ शामिल बा. आजुओ बलिया जिला में अइसन गांवबाने स जहां से सड़क तक आवे खातिर साधन त छोड़ीं सड़के नइखे. लोग जइसे तइसे रोज सड़क-बांध तक आ के शहर जाला. बिजुली बत्ती खातिर बहुत झगड़ा बवाल ना करे के उहां के लोगन के आदत पड़ि गइल बा.\nबलिया के तुलना में मऊ के खूब विकास भइल. आज भी बलिया से केहू बहुत बीमार हो जाला त इलाज खातिर मऊ जाला. आखिर इ काहें भइल. काहें कि बलिया के लोग अपना नेता से सवाल ना पूछलस. पंजाब हरियाण आ गुजरात के किसान के स्थिति देखला के बाद बलिया के किसानन के हालत के बारे में दुख होला. इहां तक कि छत्तीसगढ़ जइसन नया राज्य में विधायक लोगन के इ स्थिति देखे के मिलेला कि उहां के विधायक – सांसद नियमित रूप से एक जगहा बइठे ला लोग. एगो विधायक त रायपुर में अइसन बाने कि उ चौराहा प आपन स्कूटी लगा के रोज नियम से कुछ घंटा बइठ जात रहला हां. आवे जाए वाला केहू उनका से आपन बाति कही सकत रहला हा. उ बइठते एही खातिर रहला हा.\nलाव लश्कर, ताम-झाम आ चमक-धमक से बचीं\nविकास तबे होई जब जनता में इ चेतना आई कि उ अपना विधायक के ताम-झाम, लाव-लश्कर के जगहा प सोझ इ खोजी कि ए भाई बताव इलाका के विकास खातिर का कइला हा. इ बताव कि गाउंआ के अस्पतालवा में कब से डाकडर आवे लगिहें, कब शिक्षा विभाग के अधिकारी ये बाति खातिर मुस्तैद रहिहें कि स्कूल में मास्टर रोज हाजिर रहिहें. माने जब मुंह पर कहाई कि इहां कुहरा घना बा, तब जाके अन्हार छटीं, रोशनी आई.\n(राजकुमार पांडेय वरिष्ठ पत्रकार हैं, आलेख में लिखे विचार उनके निजी हैं. लेख में दी गई किसी भी जानकारी की सत्यता/सटीकता के प्रति लेखक स्वयं जवाबदेह है. इसके लिए News18Hindi किसी भी तरह से उत्तरदायी नहीं है)\nबढ़ सकता है मानसून का इंतजार! आगे धीमी रहेगी रफ्तार, जानें क्या बोले एक्सपर्ट


विनय आनंद नचवले मुग्धा गोडसे के – Anjoria\nविनय आनंद नचवले मुग्धा गोडसे के\nभोजपुरी फिल्मों सुपर स्टार आ गायक विनय आनंद पिछला दिने हिन्दी फिलिमन के चर्चित अभिनेत्री मुग्धा गोडसे के अपना भोजपुरी फिलिमन के गाना पर जम के ठुमका लगववलन. ई देख विनय आनन्द के मामा गोविंदो अपना के रोक ना पवले आ उहो विनय का साथे भोजपुरी गाना पर मुग्धा गोडसे संग ठुमका लगवलन.\nगोविंदा, विनय आनंद अउर मुग्धा गोडसे के ई रंगारंग कार्यक्रम विरार में आयोजित भइल रहे. विरार में हर साल दिग्गज नेता हितेन्द्र ठाकुर एह धार्मिक सांस्कृतिक कार्यक्रम के आयोजन करावेले. ई एह कार्यक्रम के पचीसवां साल रहुवे. अपना मनपसन्द सितारन के एक झलक देखे खातिर विरार में लगभग 30 हजार लोग के भारी भीड़ जमा रहुवे. विनय ठेठ भोजपुरिया अंदाज़ में मुग्धा गोडसे के मंच पर नेवतले आ मुग्धा के अपना भोजपुरिया गाना पर नाचे खातिर मजबूर कर दिहलन. भोजपुरी गाने पर नाचत मुग्धा बहुते खुश लउकली.\nकार्यक्रम के आयोजक हितेन्द्र ठाकुर के बड़ाई करत विनय आनन्द कहलन कि एह तरह के कार्यक्रम से कलाकारन के हौसला बढ़ेला.\nगुंजन पंत के ‘छैल छबीला बलमा’ मुंबईओ में हिट भइल


टटका खबर, अतवार, १ अगस्त – Anjoria\nAug 1, 2010 टटका खबर, भोजपुरी समाचार\nहिन्दूवन के आतंकी बतावे खातिर बेचैन सेकुलर मीडिया आ कांग्रेस\nबड़की लकीर के बिना कटले पिटले छोट साबित करे के सबले आसान उपाय होला ओकरा बगल में एगो बड़हन लकीर खीँच दिहल. देश में आतंकी घटना से जुड़ल लोगन के कम देखावे का फेर में कांग्रेस आ सेकुलर मीडिया हिन्दुत्ववादी ताकतन के आतंकी बतावे देखावे खातिर बेचैन बा. रह रह के खबर आवेला कि फलाँ संघ नेता से पुछताछ कइल गइल चिलाँ से पूछताछ होखे वाला बा जबकि खुद सीबीआई निदेशक कह चुकल बाड़न कि कवनो संघी नेता आतंकी घटना से जुड़ल नइखे ना ही कवनो संघ नेता से पूछताछ हो रहल बा.\nजदयू नेता प्रभुनाथ सिंह राजद में शामिल होखिहे\nपूर्व जदयू सांसद प्रभुनाथ सिंह दू गो जदयू विधायकन का साथे सात अगस्त के जदयू में शामिल होखे जा रहल बाड़न. एह मौका पर लालू प्रसादो मौजूद रहीहें जिनका छपरा के राजपूत वोट के बहुते जरुरत बा. कहल जा रहल बा कि प्रभुनाथ सिंह के राजपूतन पर निमन प्रभाव बा. ओने नीतीश कहले बाड़न कि लालू जदयू के रिजेक्ट माल ले के जा रहल बाड़न जवना के कवनो महत्व नइखे. वइसे चुनाव का माहौल में नेता थरिया के बैंगन का तरह एने से ओने होते रहेले.\nपाकिस्तान में बाढ़ से करीब १३०० लोग के मौत\nपाकिस्तान के उत्तर पश्चिमी प्रान्त खैबर पख्तूनख्वा में अचके में आइल बाढ़ से करीब १३०० लोग के मरे के खबर बा. करीब छह सौ घर एह बाढ़ में दहा गइल बा. संयुक्त राष्ट्र का विज्ञप्ति में कहल गइल बा कि करीब दस लाख लोग एह बरखा आ बाढ़ से प्रभावित भइल बाटे. ओहिजा के प्रान्तीय सरकार सगरी टैक्स माफ कर दिहले बिया.\nमीडिया बादशाह के एम मैथ्यू के निधन\nकेरल से छपे वाली मलयाला मनोरम के मुख्य संपादक के एममैथ्यू के आज अतवार का सबेरे उनका घर पर निढ़न हो गइल. मैथ्यू के उमिर ९३ साल हो गइल रहुवे. उनका निधन पर देश के राष्ट्रपति, उपराष्ट्रपति, सोनिया गाँधी समेत अनेके लोग आपन शोक संवेदना दिहले बा. मैथ्यू १९५४ में मैनेजिंग एडिटर बनल रहुवन आ १९७३ से चीफ एडीटर रहले ह. उनकर तीन गो बेटा आ एगो बेटी बिया.\nधर्म बदलवावे आइल पादरी योगी के देखते भाग परइले\nबहराइच का बेलभरिया में कई दिन से हिन्दुवन के धर्मपरिवर्तन में लागल पादरी राबर्ट डेनियल अपना सहयोगियन का साथे भाग परइले जब देवीपाटन शक्तिपीठ के महंत आ विधायक योगी कौशलेन्द्रनाथ ओहिजा चहुँपलन. पादरी तब तक बहुते महाउत परिवारन के धर्म बदलवा चुकल रहलन. अब योगी फेर ओह लोग के समुझाबुझा के हिन्दू धर्म में वापसी खातिर तइयार करा लिहलन. इहो कहलन कि तीन अगस्त के ओह लोग खातिर एगो मंदिर के आधारोशिला राखल जाई. ओने प्रशासन एह बात के पता लगावे में लागल बा कि ओह परिवारन के लड़िका लड़िकियन के पढ़ावे का नाम पर कहवाँ भेजल गइल बा.\nबीएचयू में औषधि पौधन के बड़हन संग्रहालय खुलल\nबनारस के बीएचयू में, अलीगढ़ मुस्लिम विश्वविद्यालय के कमे लोग एएमयू कहेला बाकिर बनारस हिन्दू विश्वविद्यालय के सेकुलर मीडिया भरसक बीएचयू ए कहेला, में द्रव्यगुण विभाग साढ़े चार सौ औषधिगुण वाला पौधन के संग्रहालय शुरु कइले बा जवन अपना तरह के अकेला संग्रहालय बा. एहिजा एक से एक विरला पौधा के नमूना बिटोरल गइल बा.\nचार्ल्स शोभराज के सजा बरकार रहल\nसाल १९७५में एगो अमेरिकी लड़की के हत्या का आरोप में नेपाल का जेल में उमिर कैद के सजा काट रहल चार्ल्स शोभराज के उमेद रहुवे कि नेपाल के सुप्रीम कोर्ट से ओकरा राहत मिल जाई बाकिर शुक का दिने आइल फैसला में सजा के बरकरार राखल गइल बा. बीस साल के सजाय में से शोभराज सात साल के सजा काट चुकल बा आ छियासठ साल के उमिर आ गिरफ्तारी का बाद से बढ़िया व्यवहार का चलते ओकरा के समय से पहिलहू रिहा कइल जा सकेला.\nराष्ट्रमंडल खेल का समय बाहर से आइल भिखारियन के हटावे के चिन्ता\nजब कहीं कवनो शहर में बड़हन खेल आयोजन होला त पूरा दुनिया के यौनकर्मी, पाकिटमार, आ भिखारी ओहिजा जुट जाले. दिल्ली में होखेवाला राष्ट्रमंडल खेलन का दौरानो इहे होखे वाला बा. बाकिर तबले दिल्ली सरकार एह बात खातिर परेशान बिया कि पड़ोसि राज्यन से आइल भिखारियन के कइसे हटावल जाव. कहल जा रहल बा कि अबहिये दिल्ली में लगभग साठ हजार भिखारी बाड़े. दिल्ली सरकार केन्द्र से कहवा के पड़ोसी राज्यन से निहोरा कइले बिया कि एह भिखारियन के रोजगार दिहल जाव.\nगहकी बढ़त गइले मुनाफा घटत गइल\nहिन्दूस्तान के मोबाइल आपरेटर अपना बीचे प्रतिद्वन्द्विता में फोन करे के दर अतना कम कइले जात बाड़न कि मोबाइल ग्राहकन के बढ़त संख्या का बावजूद ओह लोग के मुनाफा घटल जात बा. असल में खुला बाजार में अइसनका होखे के संभावना बेसी रहेला जब कवनो बड़हन पाकिट वाली कंपनी दाम अतना गिरा देबेले कि ओकर प्रतिद्वन्द्वी कंपनी घाटा से बिला जाव तब ऊ आपन दर बढ़ा के पिछला सगरी घाटा मेटा लेव. अब यूनिनोर मोबाइल से फोन करे के दर में साठ फीसदी तक के रियायत देके एगो नया रेस शुरु कर दिहले बिया. अब एक मिनट के काल दर चौबीस पैसा हो गइल बा जबकि दोसर कंपनी अबही पचास से साठ पइसा वसूलत बाड़ी स.\nआईसीसी रैंकिंग में वीरेन्द्र सहवाग एक पायदान नीचे गिर गइले आ अब श्रीलंका के कुमार संघकारा पहिला जगहा पर आसीन हो गइल बाड़न. नयका रैंकिंग आजुवे जारी भइल बा. सचिन तेंदुलकर अब दू सीढ़ी चढ़ के चउथा जगह पर आ गइल बाड़े.\nखेल रत्न खातिर चुने का तरीका पर गगन नारंग सवाल उठवले बाड़े. शूटिंग में दुनिया के नम्बर दू का जगह पर बइठल नारंग २०१२ लंदन ओलम्पिक खातिर क्वालिफाई कर गइल बाड़न. नारंग के कहनाम बा कि खेल पुरस्कारन खातिर खिलाड़ी के प्रतिभा से बेसी जनमत आ मीडिया के रुझान देखल जाला.


मति मारीं हमके – भोजपुरी साहित्य सरिता\nओई दिन माई घर की पिछुवाड़े बइठि के मउसी से बार झरवावत रहे। तवलेकहिं बाबूजी आ गइने अउर माई से पूछने की का हो अबहिन तइयार ना भइलू का? केतना टाइम लगावतारू? माई कहलसि, “बस हो गइल, रउआँ चलिं हम आवतानी।” खैर हम समझि ना पवनी की कहाँ जाए के बाति होता। हम लगनी सोंचे की बिहाने-बिहाने बाबूजी माई के लिया के कहाँ जाए के तइयारी करताने। अरे इ का तवलेकहिं हमरा बुझाइल की मउसी त सुसुक-सुसुक के रोवतिया। हम तनि उदास हो गइनी काहें की हमरा लागल की मउसी के रोवल कवनो सुभ संकेत त नहिए बा। हम बहुत कोसिस कइनी की मउसी से ओकरी रोवे के कारन पूछीं पर आखिर कवनेगाँ। हमार आवाज के सुनी। अबहिन हम एही उधेड़बुन में रहनी तवलेकहीं माई मउसी से कहलसि की ते काँहे रोवे लगले। ए पर मउसी सुसुक-सुसुक के कहल सुरु कइलसि, “दीदी, तें पढ़ले-लिखले की बादो एतना गलत काम करे जा तारे। अरे लइकिनी त लछ्मी के रूप होले। अगर संसार में लइकिनी ना रहेंकुलि त संसारे ना चलि अउर ते बारे की बबुनिया के हत्या करवावे जा तारे, उ बबुनिया जवन अबहिन ए दुनिया में कदमों नइखे रखले। खैर ओकरा का मालूम बा की आज के मनई एतना क्रूर बा कि ओकरी आगे कंसवो फेल बा।”\nखैर हमहुँ अभिमन्यु की तरे पेटवे में रहि के माई की साथे जब भी केहू के बाति होखे बड़ी धेयान से सुनी अउर कंस, रावन, राम, किस्न सबकी बारे में सुनले रहनीं। मउसी के बाति सुनि के हमरा रोवाई ना हँसी आ गइल। हम मन ही मन सोंचनी की माई अउर बाबूजी बराबर पूजा-पाठ करत रहेला लोग अउर किस्न के बड़ाई त कंस के कोसत रहेला लोग। इ ए लोगन के कवन रूप ह, बड़ाई करता लोग किस्न के अउर चलता लोग कंस की राह पर। हे भगवान तोहार माया अपरम्पार बा। ना ना तोहार ना ए मानव समाज के माया अपरम्पार बा।\nखैर हो सकेला की हम गलत सोंचत होखीं। हो सकेला की माई अउर बाबूजी एगो समाजिक आदमी ह लोग। समाज, देस की बारे में बहुत सोंचेला लोग ए कारन से जनसंख्या वृद्धि से परेसान हो के इ कदम उठावे जात होखे लोग। आजु आपन देस जनसंख्या की हिसाब से चीन की बाद दूसरा नंबर पर बा। पर हमरा इयाद बा कि आजु से लगभग एक महीना पहिले एकदिन बाबूजी माई से कहत रहने की लइका रही तब त ठीक बा पर लइकिनी रही त कुछ सोंचे के परी। त का बाबूजी अउर माई के बबुनी ना बाबू चाहीं। हमार बाबूजी त इंटर कालेज में मास्टर हउअन पर इनकर इ सोंच। इनकरा इ काहें ना बुझाता की अगर एहींगा लइकिनी कुलि के हत्या होत रहल त एकदिन समाज के संतुलन बिगड़ि जाई अउर एगो एइसन समय आई की धरती पर से मानव जाति के अस्तित्वे मिट जाई। अरे भाई जब माइए ना रही त लइका कहाँ से आई।\nआजु लोग हाथ-पैर धो के हमनीजान की पीछे परल बा। बार-बार चेकअप करावल जाता की लइकिनी ह की लइका अउर इ पता चलते की लइकिनी ह, माई-बाप नर-पिचास हो जाता अउर हमनीजान के हत्या कइले की बादे चैन के साँस लेता। माई-बाप के इ कृत देखि के भगवानो रोवत होइहें की हम मानव के बना के केतना बड़हन पाप कइले बानी।\nए में विग्यानो के दोस देहल ठीक नइखे। अरे भाई पहिले लोग हमनीजान के पयदा भइले की बाद मारत रहल ह अउर अब विग्यान की किरिपा से पेटवे में पहिलहीं हमनीजान के पहिचान के मारि देता।\nएकदिन हमरा इयाद बा की बाबूजी माई के लिंगानुपात की बारे में बतावत रहने। बाबूजी कहत रहने की एक हजार आदमी पर केतना मेहरारू बानीकुलि ए ही के लिंगानुपात कहल जाला। 1901 में अपनी देस भारत में 1000 आदमियन पर मेहरारू कुलि के संख्या 972 रहे जवन 2001 में एतना घटल की 933 हो गइल। अब एही से अंदाजा लगावल जा सकेला की हमनी की हत्या के रफ्तार का बा। आदमी कहे खातिर जेतने सभ्य (अपनी भाषा में) होत जाता ओतने नर-पिचास। आज आदमी विवेक से काम लेहल बंद क देले बा अरे भाई ओकरी लगे देस, समाज अउर परकिर्ती की बारे में सोंचे के समय कहाँ बा। आज त उ भावहीन हो गइल बा। पत्थरदिल बा आज के मानव।\nआजु एही के देन बा की कुछ लोग हमनीजान के खरीद-फरोक्त करता, अरे भाई केतने जाने लइका कुआँरे रहि जाता लोग। आजु चारु ओर महिलन के समान अधिकार देबे के चरचा जोर पर बा पर होता कुछ ना काँहे कि जबले आदमिन के सोंच ना बदली, जबले माई-बाप अपनी संकीर्ण मानसिकता से ऊपर ना उठी तवलेक ए तरह के जघन्य पाप समाज में होत रही अउर एकर दुस्परिनाम त समाज के भोगहीं के परी। आज अगर यूनीसेफ के सुनल जाव त अपनी देस भारत में रोजो सात हजार कन्यन के बलि चढ़ा देहल जाता। बाप रे एतना भारी पाप।\nआज हर गली-गली में नकली डाक्टरन के भरमार हो गइल बा। उ कुछ नइखन कुल करत त खालि एगो अल्ट्रासाउंड के मसीन खरीद के बइठि जा तानेकुलि अउर खूब लुटहाई करताने कुलि पर हाँ एगो बाति बा, भ्रूनहत्या करेवाला दुकानन की बाहर साफ लिखि के लगा देहल जाता की भ्रूण हत्या की उद्देश्य से लिंग जाँच कानूनी अपराध बा, बाह भाई बाह, ए के कहल जाला सीना तानि के डाका डालल। हमरी खेयाल से भारत की अधिकत्तर अस्पतालन में कवनो बहुत जरूरी उपकरन, मसीन आदि होखो चाहें ना पर अल्ट्रासाउंड के सुबिधा जरूर बा अउर ए मसीनन के भारत में बेंचि के कईगो बिदेसी कंपनियाँ लाल हो गइल बानीकुलि।\nहाय रे कथित पढ़ल-लिखल भारतीय समाज। लइका भइले पर मिठाई बँटाटा अउर लइकिनी भइले पर रोवाई छुटि जाता। अगर माई लइका दी त कपारे पर बइठावल जाई अउर कहीं हम आ गइनी त माई के लतिआवल जाई। हँसी की रोईं हमरा खुदे नइखे बुझात। हमरा त बुझाता की अब खाली उहू लइकिनी जनम ले पाइ जवन कवनो बेस्या माई की गोद से पयदा होई अउर ना त नाजायज।\nए माई, ए बाबूजी, ए काका, ए भइया! हमके मति मारS जा हो। हमहुँ के जिए द जा। हमहीं से मानव समाज के अस्तित्व बा, जइहा हमार समूल नास हो जाई ओहि दिने मानव समाज भी ए धरती से मिट जाई। समधी-समधिन, सार-बहनोई, जीजा-साली, पतोही, दुलहा-दुलहिन जइसन सब्द खाली सब्दकोसन में रहि जइहेंसन अउर पढ़ावत समय मास्ससाहब कइहें की कुछ समय पहिले ए लोगन के अस्तित्व रहे पर आज इ लुप्त हो गइल बाटे लोग। रउआँ काहें नइखीं सोंचत की सीता, सावित्री, अपाला, घोषा, लक्ष्मीबाई, कल्पना चावला, सायना नेहवाल इ सब लइकिनिए ह अउर हो सकेला की रउरी गरभ में पल रहल कवनो लइकिनी ए ही में से एगो होखे।\nरचनाकार के निहोरा- भारत जहाँ औरत के देवी के संग्या देहल जाला, नौरात्रि में कुमारी कन्यावन के माँ दुर्गा के रूप मानि के आदर सहित खिआवल-पिआवल जाला। उहे भारत जहाँ एगो अकेले लक्ष्मीबाई अंगरेजन के दाँत खट्टा क देहलसि, उहे भारत जहाँ पीटी उषा, सायना नेहवाल के कृर्ति के लोहा विस्व मानल। आजु हमनी जान के का हो गइल बा। एगो महान धारमिक देस जवनन की धरम-ग्रंथन में नारी के महत्ता हर तरह से प्रतिपादित बा ओही देस में नारी के साथ एइसन व्यवहार? आखिर काँहे। ग्रंथन में पिता-रिन से पहिले माता-रिन के बात बतावल जाला। हम त इहे कहबि की लइकिनी कुल के भी उचित सिक्षा दीं, संस्कार दीं। कहल गइल बा की ‘यत्र नार्यस्तु पूज्यन्ते रमन्ति तत्र देवता’ त ए बात के समझीं अउर कन्या के सनमान दीं। शिवाजी के शिवाजी बनवले में माई जीजाबाई के ही हाथ रहल। डा. राधाकृष्णनन जी कहले रहने की अगर मातालोग अच्छा रही त देस अपनी आप ही अच्छा हो जाई। महिला वर्ग की परति समाज में जागरूकता लाईं अउर का सही बा अउर का गलत ए बात के समझाईं। जय भारत।।\n–पं. प्रभाकर गोपालपुरिया\nआलेख/निबंधपं. प्रभाकर गोपालपुरिया


गरीब लोग के मोबाइल – Anjoria\nSep 10, 2012 भोजपुरी, लस्टम पस्टम\nजबसे बाबा लस्टमानंद सुनले कि सरकार गरीब लोग के एगो मोबाइल फोन फ्री दी तबसे बउरा गइल बाड़े. कई हाली रामचेला कहले कि ई मुफुत के लिहल आ भीखमंगी बराबर होला लेकिन बाबा बाड़े कि सुने के नईखन चाहत. उनकर कहल हऽ कि मुफ्त के माल में बरकत होला. मुफुत के माल में कवनो खराबी नइखे. जे लोग मुफुत के माल के भीख बूझेला ऊ लोग बेकूफ होला. मुफुत के माल में अमीरी होला एही से जे मिले ऊ दाब लऽ. फेर मिली कि ना मिली. मुफुत के माल पावे खातिर जवन मेहनत आ जवन संघर्ष करे के परेला ऊ बाबा रामदेव के ब्लैक मनी के आंदोलन से कही जियादा बड़हन होला. एही से बाबा जबसे सुनले कि सरकार गरीब लोग के मोबाइल दी तबसे खुसी से बउरा गइल बाड़े.\nएकदिन राम चेला पूछले बाबा तूं तऽ निमन गिरहथ हउवऽ आ लईका, नाती पोता सब लोग निमन नोकरी करऽता त तूं गरीब कइसे हो गइलऽ? बाबा बमक गइले. कहले हम आज से गरीब बानी? हम तऽ आजादी के पहिले से गरीब बानी. पूरा परिवार गरीब बा एही से सरकार के कवनो दान में पहिलका हक हमार हऽ. ई तऽ सरकार के बड़प्पन हऽ कि ऊ हमनी के खेयाल राखेले ना तऽ ई देस में गरीब के के पूछेला. जबसे गरीब लोग के मोबाइल देवे के घोषणा भइल तबसे कुछ बुद्धिजीवी लोग बा उनका पेट में कलछुल घूमे लागल. लागल लोग कहे रोटी ना फोन दिहल जाता, एह से का होई?\nअसल में ई बुद्धिजीवी लोग के गरीब के सुख बर्दाश्त ना होला. जब कवनो मुफ्त देवे के बात होला तऽ ई मार कलम ले के भिड़ जाला लोग, लागी लोग लिखे. लागी लोग चैनल पर भूंके. एकदम रोष में आ जाई लोग. जहां गरीब के सुख सुनल लोग कि चौबीसो घंटा समाजवाद के झंडा उठवले रही लोग. अपने भले मॉल से लेडिज फिंगर (भिंडी) कीने लोग, मैकडोनाल्ड्स के लंच करे लोग लेकिन कवनो गरीब के कुछ भेंटाये के सुनल लोग ना कि पेटगड़ी उपट जाला. आजु ले ई लोग गरीब के कुछ ना दिहऽल लोग बस जबानी जमा खरच छोड़ के. अगर सरकार दे रहल बिया तऽ कवन गलत कर रहल बिया. इहंवां तऽ आधा जिनगी नून तेल लकड़ी के चक्कर में गुजर जाला. मोबाइल के कीनी? अइसन में केहु जे मोबाइल देता तऽ कवन अन्याय? का गरीब लोग के ‘दुनिया मुट्ठी में करे के’ अरमान ना होला चाहे ऊ लोग के खातिर ‘हर फ्रेंड जरूरी होला’ ना का? आज काल तऽ फोन से रोजी रोटी के जोगाड़ होला. ई बुद्धिजीवी लोग कबहुं ना चाहे कि गरीब लोग तरक्की करे, ऊ लोग तऽ चाहे ला एकनी का हमेशा माटी के माधो बनल रहे. उनकर क्रांति भले फेसबुक होखो पर हमनी के फेस पर कभी हंसी ना लउके के चाहीं. खैर ई लोग चाहे जे कहो हमनी का सरकार से मोबाइल ले के रहेब सन.\nकरप्शन से विकास होला आ रोजगार बढ़ेला


विनय आनंद बनले दबंग दामाद – Anjoria\nविनय आनंद बनले दबंग दामाद\nसलमान खान का बाद अब दबंग बने के बारी बा भोजपुरी सुपर स्टार विनय आनंद के. बाकिर ऊ दबंग देखइहे दामाद का रूप में. विनय आनंद एह घरी भोपाल में दबंग दामाद के शूटिंग में लागल बाड़े. एह फिल्म में विनय आनन्द एक्शन के जबरदस्त जलवा देखइहे, रोमांस आ कामेडी ओ भरपूर बावे. फिल्म का बारे में विनय आनन्द बतवले कि दबंग दामाद में दबंगईओ आ दामाद का रूप में शालीनतो. कहले कि पहिला बेर कचनो भोजपुरी फिल्म के शूटिंग भोपाल में हो रहल बा.\nभोपाल में शूटिंग करत विनय आनंद के झलक पावे खातिर भारी भीड़ लागत बा आ विनयो केहू जे निराश नइखन करत, सभका के ऑटोग्राफ देत बाड़े आ प्रशंसकन का साथ तस्वीर निकलवावत बाड़े. वइसे इहो बता देत बानी कि विनय आनंद एगो अउरी फिलिम में दामाद बनल नजर अइहे आ फिलिम के नाम हवे फोकट के दामाद. ‘त्रिनेत्र’ का बाद विनय आनंद के जलवा रउआ ‘दामाद चाही फोकट में’ में देखब. एहमें विनय आनंद के भरपूर कॉमेडी अउर एक्शन दुनु देखे के मिली. पूरा तरह से पारिवारिक एह कॉमेडी फिल्म के पूरा परिवार एक साथ बइठके देख सकेला. फिल्म में एक से बढ़के एक रोमांटिक गाना बा आ एहमें विनय आनंद के दू गो लुक देखल जाई.\n‘चाचा भतीजा’, ‘दामिनी’ आ अब ‘त्रिनेत्र’ का सफलता से विनय आनंद एह घरी भोजपुरी वर्ल्ड सिनेमा में हॉट केक बन गइल बाड़े. आ हर निर्माता विनय आनंद के लेके फिल्म बनावत बा भा बनावल चाहऽता. ‘त्रिनेत्र’ के शानदार सफलता के आलम ई बा कि अकेले बिहार से ई लागत से बेसी कमा चुकल बा.\nSanjay increases his weight


Bhojpuri Spl: जेल के भी इन्ज्वॉय करे वाला नेता हईं लालू जी, जे भी मिलल उ हो गईल फैन! Lalu Yadav in jail now Hospitalised but he enjoying every circumstance of life Bhojpuri Prabhash Joshi – News18 हिंदी\nBhojpuri Spl: जेल के भी इन्ज्वॉय करे वाला नेता हईं लालू जी, जे भी मिलल उ हो गईल फैन!\nजेल में बंद लालू जादव इलाज खातिर अस्पताल में भर्ती बाड़े. उमिरो हो गइल बा. लेकिन ऊ अपना सोभाव से मस्त-मिजाज के अदिमी रहल बाड़े. जेल में भी मस्त. नामी पत्रकार प्रभाष जोशी आपन किताब ‘जीने के बहाने’ में लालू जादव के जेल जीवन के सजीव चित्रण कइले बाड़े.\nLast Updated : January 26, 2021, 15:18 IST\nलेखक केदार ‘किसलय’ के हाता में बैठकी जमल रहे. ‘महामाया पुस्तकालय’ के सचिव नित्यानंद ‘निर्भय’ जेपी आंदोलन के सिपाही रहन. भोजपुरी में कविता भी लिखत रहन. केदार जी के ईहां बैठकी में बिना नागा शामिल होखे वला सदस्य रहीं नित्यानंद जी. आज पत्रकार अमरकांत भी मंडली में शामिल रहन. नित्यानंद जी लालू जादव के बेमार पड़े वला खबर से तनी परेशान रहन. जेपी आंदोलन के समय नित्यानंद जी भी सक्रिय रहन. जेपी के डेरा पs एक दू-बेर लालू जादव से मुलाकातो रहे. नित्यानंद जी बीतल दिन के इयाद करे लगले. लालू यादव से जुड़ल खिस्सा सुनावे लगले. नित्यानंद जी के बात सुन के केदार जी कहले, आज लालू जादव जेल में बाड़े. इलाज खातिर अस्पताल में भर्ती बाड़े. उमिरो हो गइल बा. लेकिन ऊ अपना सोभाव से मस्त-मिजाज के अदिमी रहल बाड़े. जेल में भी मस्त. नामी पत्रकार प्रभाष जोशी आपन किताब ‘जीने के बहाने’ में लालू जादव के जेल जीवन के सजीव चित्रण कइले बाड़े. पत्रकार अमरकांत के दिलचस्पी बढ़ गइल. केदार जी देने देख के कहले, प्रभाष जी, लालू जी के बारे में का लिखले बाड़े ?\nजेल में भी खुश रहे वला लालू जी\nनित्यानंद निर्भय जी प्रभाष जोशी के लिखल प्रसंग सुनावे लगले. जनसत्ता के प्रधान सलाहकार सम्पादक प्रभाष जोशी एक बेर पटना आइल रहन. पटना के आपन संगी-साथी के साथे एक दिन ऊ लालू जादव के मिले पटना के बेउर जेल गइले. ओहघरी राबड़ी देवी बिहार के मुख्यमंत्री रही. लालू जी चारा घोटाला केस में जेल के अंदर रहन. प्रभाष जी के मोताबिक, “लालू जी लुंगी अउर सैंडो गंजी पेन्हले रहन. चेहरा पs खुशी अउर अपनापन के भाव रहे. ऊ तपाक से मिलले. .... ऊ (लालू जादव) तनिको परेशान ना लगात रहन. हमरा लागत रहे कि ऊ अइसे बतिया रहल बाड़े जइसे जेल के हालात के भी आनंद उठा रहल बाड़े. जेल में भी ऊ खांटी बिहारी अंदाज में हुकुम चला रहल बाड़े. उनका पs कवनो फर्क ना पड़ल रहे कि ऊ जेल में बाड़े कि अब मुख्यमंत्री के पद से हट गइल बाड़े.” ई मुलाकात में लालू जी, प्रभाष जी के जेल भी घुमवले.\nलालू जी के कोठरी में फल के ढेर\nकेदार जी कहानी जारी रहे. जब प्रभाष जी, लालू जी के साथे जेल के भीतरे घुमत रहन तs लालू जी कहले, जइसे राजा लोग के ऊंच ऊंच किला होत रहे वइसहीं जेल के ई लम्हर देवाल देखाई दे रहल बा. हम ईहवां राजा जइसन रह रहल बानी. लालू जादव में कुछ तs बात जरूर रहे कि जेल के कैदी भी उनका एक बोली पs खाड़ा हो जास. लालू जी, प्रभाष जी के आपन कोठरी में भी ले गइले. उहवां तरह-तरह के फल के ढेर लागल रहे. अंगूर, सेब, संतरा, पपीता अउर ना जाने कवन-कनव फल रहे. जब प्रभाष जी के नजर फल देने गइल तs लालू जी कहले, लोग मिले खातिर आवत रहे ले. हम बात बना के कह दिना कि ढेऱ-ढेर फल ले आवल लोग. जब फल जमा हो जाला तs ओकरा के सभ कैदी लोग में बंटवा दिहिना. हमरा साथे-साथे कैदी लोग के भी मौज.\nलालू जी के फल के चोरी\nकेदार जी के बात सुन के पत्रकार अमरकांत कहले, अइसने प्रसंग तs लालू जी 2017 में भी सुनवले रहने. लालू जी नवम्बर 2017 में चारा घोटाला के एगो केस में बेयान दर्ज करावे खातिर रांची कोर्ट में आइल रहन. ओह दिन बेयान दर्ज ना ऊइल तs पटना लौट गइले. पटना पहुंचला के बाद ऊ कहले रहन, हम जेल में भी रहीं तs राजा जइसन रहीं. जेल के बाहर भी रहब तs बादशाह जइसन रहब. एनडीए के लोग हमरा से डेराइल बा. एह से हमरा के फेन जेल भेजे के तइयारी कर रहल बा लोग. जब हमरा के रांची जेल भेजल गइल रहे तs खूब फल खात रहीं. का जाने के रोज तरह-तरह के फल दे जाये. ओकर हम नामो ना जानत रहीं. एक दिन जेल के गार्ड कहलस, रउआ फल में से आधा तs चोरी हो जात बा. कोई चोरी से फल निकाल लेत बा. लालू जी हंस के बतवले रहन, भला बताइए कि जेल में भी लोग चोरी से बाज नहीं आ रहे हैं. लेकिन ई लोग को मालूम नहीं है कि फल एतना है कि खाने से भी नहीं सधेगा. मतलब दस पंद्रह साल के बादो लालू जी के मिजाज ना बदल रहे.\nजब जेल में लालू जी बनवले करइला के भुंजिया\nनित्यानंद जी कहले, लालू जी छात्र आंदोलन से ही खाये के शौखीन रहन. जब छात्र नेता रहन तs अपने हाथे मीट-मछरी बना के साथी लोग के खियावस. बाद में ऊ शाकाहारी हो गइले. लालू जी जब दिसम्बर 2017 में फेन जेल गइले तs एक दिन निरस भोजन देख के खिसिया गइले. अपनहीं कलछुल, कराही उठावले अउर पहुंच गइले जेल के मेस में. जेल के रसाईया के फरके हटा के अपने हाथे नेनुआ के तरकारी, रहर के दाल अउर करइला के भुंजिया बनवले. फेन रोटी साथे सवाद लेके खइले. अगिला दिन कटहर के दम बनवले. जब जेल के कैदी लोग कटहर के दम खइले तs अवाक रह गइले कि भला मुख्यमंत्री रहल अदिमी अइसन निमन भोजन कइसे बना रहल बा. लालू जी अइसन नामी नेता के ई रूप देख के बहुत अचरज होखे ला. कोई जेल के भी इन्ज्वॉय कर सकेला ? प्रभाष जोशी जी, लालू जी के एही रूप में देखले बाड़े. (लेखक अशोक कुमार शर्मा जी वरिष्ठ स्तंभकार हैं)\nTags: AIIMS, Bhojpuri, Bhojpuri Cinema, Lalu Yadav, Rabri Devi, Tejaswi yadav, UP, पटना, बिहार, रांची\nFIRST PUBLISHED : January 26, 2021, 15:18 IST


कउवा के खूब घमंड रहे, लेकिन ओकर घमंड भरल सभा में चूर हो गईल\nघमंड त आदमी के खा जाला। घमंडी आदमी कबो सफल ना होखे पावस, आ ना उनका येह संसार में केहू से भरपूर प्यार-दुलार मिल पावेला। हम येही घमंड प एगो कउआ (कौआ) अवरू हंस के कहानी सुनावत बानी।\nएक बेर एगो हंस के टोली समुंदर के किनारा-किनारा जात रहे। ओही जगह प एगो कउआ भी मस्ती करत रहे। कउआ में बाड़ा घमंड रहे। उ अपना आगा केहू के कुछूओ ना समझत रहे।\nओह दिन जब कउआ हंस के झुंड देखलस त मजाक उड़ावत कहलस कि, तोहन लोग केतना बढ़िया से उड़त बाड़ लोग, आ उड़ला के अलावे अवरू का करिए का सकता’र लोग, बस फांख फईला के फर-फर उड़ लेबे के बा। अवरू कुछ त तोहन लोग के आवे ना! का तू लोग हमरा निहन खूब तेजी से उड़ सकत बाड़ लोगिन? हमरा निहन करतब तोहन लोग के करे आई?\nआगे कहलस, अरे हम त बेकार में तोहन जना से बोलतानी, भला तोहन लोग के ई कईसे करे आई! तोहन लोग त खाली फांख फड़फड़ा के उड़े जाने ल जा। तोहन लोग का जनले कि आखिर उड़ल का कहाला?\nहंस मे जवन सभले बुढ़ रहे, उ ध्यान से कउआ के बात सुनलस आ कहलस - सुन के बहुत खुशी भईल कि तोहरा बहुत कुछ करे आवेला बाकि येह प तू घमंड जन कर। घमंड त बढ़िया-बढ़िया आदमी के नाश क देला, तू त कउआ हवे!\nहंस के बात सुन कउआ खिसिया के बोललस, 'हम घमंड-फंड ना जानीला। अगर तोहन लोग में से केहू हमार मुक़ाबला क सकता, त हमरा सोझा आवे, आ हमरा के हारा के देखावे’।\nकउआ के ललकार सुन हंस ओकरा संगे लड़े के तैयार भईले। एगो हंस आगे आईल आ कहलस कि, अपना प एतना घमंड कईल बढ़िया नईखे। हम तोहार चुनौती स्वीकार करतानी, बोल का करे के बा?\nकउआ आ हंस के झुंड के सहमति से प्रतियोगीता तय भईल, आ तय भईल कि प्रतियोगिता दु बेर में होई। पहीला बेर में कउआ आपन करतब देखाई आ जईसे-जईसे उ करी ठीक ओही तरे हंस के करे के पड़ी।\nप्रतियोगिता शुरू भईल, कउआ आपन एक से बढ़ के एक करतब देखावे लागल। कबो जमीन के छुअत ऊपर उड़ जाय, त कबो गोल-गोल घूमे लागे। जब हंस ओकरा निहन ना करे पवले त कउआ मजाक उड़ावे लागल।\nकउआ कहलस, हम त पहीलही कहत रही कि तोहन लोग के कुछूओ ना करे आई।\nअब हंस के बारी आईल। अबकी बेर के नियम रहे कि, पहिले हंस आपन करतब देखाई ओकरा बाद ओकर हूबहू नकल कउआ करी।\nहंस आपन उड़ान भरलस आ एकदम सीधा समुंदर के ओर उड़ल। कउआ, हंस के पीछा-पीछा उड़े लागल। हंस के सीधा उड़त देख कउआ कहलस ई कवन उड़ान हटे, सीधा-सीधा। ईहो उड़ान भला कवनों उड़ान हटे। अब हमरा बुझा गईल तू बड़ाका बुरबक बाड़े।\nकउआ के बात के अनसुना करत, हंस चुपचाप उड़त रहे। हंस उड़त-उड़त जमीन से बहुत ऊपर चल गईल, एने हंस संगे उड़त कउआ के हालत खराब भ गईल रहे। अब कउआ के बक-बक तक बंद हो गईल रहे।\nकउआ अब थाक गईल रहे। अतना थाक गईल रहे कि ओकरा एको मिनट हवा में रहे में मुश्किल होखत रहे। ओकर पियास से जान जात रहे। कउआ, हंस के खेल समझ गईल।\nकहलस, हमरा के माफ कर, हमरा से बहुत बड़ गलती भ गईल बा। आज तू हमार आँख खोल देल। अब से हम कबो घमंड ना करब। कउआ के बात सुन हंस नीचे जमीन प आ गईल।\nओकरा अपना घमंड प बड़ा पछतावा भईल। कउआ सभ हंस से माफी मांग, उड़ के चल गईल।\nएहितरे, हमनी के कबहू घमंड ना करे के चाही, काहेंकि हर इंसान में कवनों ना कवनों खूबी जरूर होखेला।\nकुछ लोग आपन खूबी जान लेले त कुछ लोग जिनगी भर ना जाने पावेले। जरूरत बा अपना भीतर के खूबी के जाने के आ ओह खूबी के सही उपयोग करे के, ना कि कउआ निहन घमंड करे के। अगर कउआ निहन घमंड करे के त हमनियों के कबहु केहू के सोझा शर्मिंदा होखे के पर जाई।\nत बताई, शर्मिंदा होखल निक लागी?\nFirst Update: 11 February, 2014 04:27 PM


भोजपुरी फ़िल्मन में बदलाव के ज़रुरत बा – अमित झा – Anjoria\nयुवा लेखक अमित झा भोजपुरी फ़िल्म जगत में एगो जानल मानल नाम ह. अपना पहिलके फ़िल्म “मुंबई की लैला, छपरा की छैला” से चर्चा में आ गइले. अनेके फ़िल्मन के पटकथा आ संवाद लिखले . साल 2007 में उनका सर्वश्रेष्ठ भोजपुरी डायलॉग राइटर अवार्डो मिलल. “बिहारी माफ़िया” खातिर नौमिनेशन मिलल. भोजपुरी धारावाहिक ‘बाहुबली’ आ ‘सातो वचनवा निभाइब सजना’ के संवादो उहे लिखले. सिनेमा के आपन पैशन माने वाला 32 बरीस के अमित झा, आजु काल्हु कलर्स खातिर “भाग्यविधाता”, सहारा वन खातिर “बिट्टो” आ इमेजिन खातिर “काशी” लिखत बाड़े. दू-तीन साल के रिसर्च का बाद एगो हिन्दी फ़ीचर फ़िल्म के स्क्रिप्टो पर काम शुरु कइले बाड़न. एहिजा पेश बा उनकरे से भइल बातचीत के प्रमुख अंश :\nअतना सब कुछ करत रहे के ताकत रउरा कहां से जुटाइले आ उहो लेखन का दुनिया में ? हम त कुछ नइखी करत. लिखला का साथ जवन चीज छूट गइल ओकरो त सोची. फोटोग्राफी छूटल, एक्टिंग छूटल. एहू खातिर समय निकालब. आपन फ़िल्म बनावे के बा बतौर निर्देशक. ओकरो तइयारी करत बानी.सोचलो त एगो बड़ काम ह. ओकरा से बहुते सारा नया विचार भा आईडिया सामने आवेला. स्पेनी फ़िल्मकार लुई बुनुएल कहत रहले कि एक आदमी के 24 घंटे में से 22 घंटे लिखे खातिर, सोचे खातिर, आ कल्पना करे खातिर मिले के चाहीं. मजदूरो त बिना थकले भा या रुकले लगातार काम करत रहेले.\nभोजपुरी फ़िल्म इंडस्ट्री से जुड़े के का कारण रहुवे?.\nदेखीं, हर कलाकार के एगो आपन ज़मीन होले. ओकर माटी, ओकर प्रदेश, ओकर एगो खास कल्चर ज मिट्टी, उसका प्रदेश, उसका एक खास कल्चर होला. ओकरे के संबोधित करत ऊ कुछ कहत भा करत रहेला आ जइसे- जइसे अपना काम में, अपना हुनर में रमत जाला वइसे वइसे ओकर काम कवनो खास इलाका के लिमिटेशन से आजाद होत जाला. ई हर क्रिएटिव आदमी का साथ होला आ लेखन त अपना स्वभावे से एगो क्रिएटिव काम ह. भोजपुरी सिनेमा से हमार जुड़ाव एही चलते भइल कि एह फ़िल्मन का माध्यम से अपना समाज, अपना भाषा, अपना कल्चर के सामने ले आवल जाव आ फेर ओकरा के टाईम आ स्पेस के लिमिटेशन से बाहर निकालल जाव. हमरा सगरी फ़िल्मन में… अगर रउरा गौर कइले होखब त ई रिफ़्लेक्शन रउरा मिल जाई.\nरउरा टेलिविजनो सीरियलन खातिर लगातार लिखत बानी, हिन्दी फ़िल्मनो खातिर काम कइनी आ कर रहल बानी. जाहिर बा कि ई सब अलग अलग माध्यम आ भाषा के चीज हईं सँ. एकर तुलना रउरा कइसे करब?\nराउर एह सवालन के जवाब खातिर त हमरा एगो किताबे लिख देबे के पड़ी.. भोजपुरी आ हिन्दी अपना भाषा आ काफी हद तक अपना कल्चर का वजह से अलगा अलगा त बाड़ी सं बाकिर एकर जे दर्शक बाड़े उनकर प्रोब्लम्स, उनकर समस्या त एके बा. भोजपुरी फ़िल्म इंडस्ट्री के समस्या ई बा कि ऊ अपना दर्शकन के सिर्फ गाहके समुझेला. ई गलत बा. ई कवनो इंडस्ट्री खातिर खतरनाक बा. दर्शक कवनो देश, समाज भा भाषा से आवे ऊ सबसे पहिले एगो नागरिक होला. ओकर कुछ कुछ समस्याएं होली सँ, ओकरा देश-प्रदेश के कुछ समस्याएं होली सँ. ऊ खाली कन्ज्यूमरे ना होला. हिन्दी सिनेमा अब एह सोच से मुक्त हो रहल बा बाकिर भोजपुरी? हम त कबो कबो इहे सोच के परेशान हो जानी कि भोजपुरी सिनेमा में एकहू फ़िल्म अइसन नइखे जवन राष्ट्रीय स्तर पर स्टैंड हो पावे. अइसन काहे बा? रउरा हैरानी होई ई जान के कि आजुओ बहुत कमे ऐक्टर्स होइहे जे फ़िल्म साईन करे से पहिले स्क्रिप्ट डिमांड करत होखीहन. सेट पर शूट के समय डायलौग में तब्दीली के कवनो मतलब रउरा समुझ में आवेला? बाकिर ई होला आ ई सब ओह दौर में हो रहल बा जब बिहारे यूपी में ना, बलुक सगरी भारत में “रंग दे बसंतीचोला’ आ ‘ब्लैक’ जइसन फिल्म पसंद कइल जा रहल बाड़ी सँ. “लगान” के जवन बैकड्रौप बा, ऊ भलही इतिहास रहे बाकिर जवन कल्चर बा, जवन बोली बा ऊ त गांव-गंवई के बा कि ना. बाकिर का बेजोड़ कहानी रहे. ओकर पटकथा बहुते बढ़िया बा.\nत रउरा ई कहल चाहऽतानी कि भोजपुरी फ़िल्मन में बढ़िया पटकथा के अभाव बा?\nबिल्कुल बा. हिन्दीओ में बा. 80 फ़ीसदी से बेसी फ़िल्म फ़्लौप हो रहल बाड़ी सँ. आ हिट- फ़्लौप के छोड़ियो दीं काहे कि रउरा अपना फ़िल्म के एगो बढ़िया फ़िल्म होखे कर दावा त कर सकीले बाकिर हिट- फ़्लौप के भविष्यवाणी ना. हम बात करत बानी स्क्रिप्ट ओरिएंटेड फ़िल्मन के. सिनेमा तकनीकी रुप से विकसित त हो रहल बा बाकिर दर्शक तकनीक देखे त थियेटर जाला ना. ऊ जाला एगो बढ़िया कहानी का खोज में. भोजपुरी में देखा दीं एकहू फ़िल्म, जवन स्क्रिप्ट ओरिएंटेड होखे. माफ़ी चाहब बाकिर भोजपुरी सिनेमा फ़ूहड़ता का चंगुल से निकलल नइखे. बहुत बड़हन बदलाव के ज़रुरत बा. एकाधे लोग एकर कोशिश करत लउकत बाड़े. अइसन नइखे कि एगो भाषा का रुप में भोजपुरी के बुनियाद कमजोर बा. भिखारी ठाकुर अगर रउरा याद ना आवस त अउर बात बा. त आखिर सिनेमा अपना जड़ से अतना उखड़ल काहे बा?\nबाकिर दर्शको के पसंद नापसंद के सवालो त बा?\nई कहके कि दर्शक इहे पसंद करेले, पल्ला ना झाड़ल जा सके. दर्शक पेटे से पसंद नापसंद के बात सीखके पैदा ना होखे. इंटरेस्ट बनावे पड़ेला. एगो ईमानदार लेखक भा निर्देशक आपन जवन दर्शकवर्ग तैयार करेला ऊ दर्शक समाज के हिस्सा होला. ओकर आपन एगो समुझ होला भा हम ओकरा समझ के अउरी मजबूत बनावत चलीले. डालीं ना आइटम नंबर जतना डाले के बा बाकिर अतना त खयाल राखीं कि फ़िल्म के गाना कहानी के आगा बढ़ावत बा कि ना. ऊ कहानी के नैरेटिव का हिस्सा बा कि ना. “गंगाजल” के आईटम डांस अगर गौर से देखीं त सब पता चल जाई. हम त टीवी सीरियल्स के गानो लिखले बानी. एकता कपूर खातिर “सर्व गुण संपन्न” के गाना हाल ही में लिखनी. “भाग्यविधाता” के गाना हम लिखनी. हम हिट भा फ्लौप सोच के ना लिखीं. साहित्य में त कहल जाला कि जब अभिव्यक्ति ईमानदार होले त देश-दुनिया के कवनो ना कवनो कोना में पाठक मिलिये जाले.\nकही ई सब एह चलते त नइखीं कहत अब रउरा मेनस्ट्रीम टीवी इडंस्ट्री में ढेर काम मिले लागल बा, हिन्दीओ फिल्म शुरु करे वाला बानी?\nना, बिल्कुल ना. हिन्दी के बड़- बड़ स्टार्स आ मशहूर हस्ती भोजपुरी इंडस्ट्री में आके काम करत बाड़े. मामला कुछ अउर बा. हम अगर रउरा शर्त पर काम करे के तइयार बानी त रउरा काहे ना? भोजपुरी सिनेमा के हम विकसित होत देखल चाहऽतानी. “ए वेडनसडे” फ़िल्म के एगो डायलौग ह कि जब घर में तेलचट्टा हो जाव त झाड़ू लगावही पड़ी. भोजपुरी सिनेमा इंडस्ट्री हमरा घर लेखा बा एहसे एकर साफो सफाई के जिम्मेदारियो हमरे बा.\nटीवी का काम में कवनो चैलेंज लउकेला. हमरा त ना लउके कि कवनो चैलेंजिग काम हो रहल बा छोटका परदा पर?\nबहुते सारा चैलेंज बाड़ी स भाई जी. रउरा जइसन सोचत बानी वइसनका बिल्कुल नइखे. रोज-रोज अलगा-अलगा चुनौती बा. टीआरपी के चुनौती त जानते होखब, ओकरा अलावा सिरियल के अधिका से अधिका रियल बनावल आ लिखलो एगो बड़हन चुनौती होला. अब कुछओ ना लिखल जा सके. अगर लिखबऽ त ओकरा के रिअलिटी के करीब राखे पड़ी.अलगा अलगा इलाका के कहानी बा त ओहिजा के बोली, ओकर अन्दाजा, उनकर रहन-सहन, खान-पान सब पकड़े पड़ेला. फेर एकरो खयाल राखे के होला कि कहानी अगर मोतिहारी, बिहार के तरफ़ के बा तबो ओहमें अतना ईमोशन आ ड्रामा ले आइल जाव कि दोसरो राज्यन में लोग ओकरा के पसंद करस आ देखस. एगो अउरी बात बा. “भाग्यविधाता” लिखल जब ने शुरु कइले रही जा त हमनी के7बजे के टाईम-स्लौट मिलल रहे जवन एकदमे खाली जाला. एको दर्शक ना भेंटास. हमनी का अपना काम से, अपना टीम-वर्क से,7बजे वाले टाईम-स्लौट के एक तरह से प्राइम-टाईम में बदल दिहनी जा. ई बहुते चुनौती भरल काम रहे. टीवी में त रोजे नया-नया चुनौती मिलेला.\nनिर्देशक राजकुमार आर पाण्डेय के भारत ज्योति नेशनल अवार्ड\nOne thought on “भोजपुरी फ़िल्मन में बदलाव के ज़रुरत बा – अमित झा”\nmahmood alam .cameraman कहते हैं:\nजून 9, 2010 को 10:48 पूर्वाह्न पर\namit jha jee ka ye intarveu bahut acha\ncameraman mahuaa tv


ई ह भोजपुरिया इंटरनेट – Anjoria\nजून 14, 2010 भोजपुरी\nजइसे -जइसे विज्ञान के विकास भइल वइसे-वइसे ऊ मानव के रहन-सहन ओकर संस्कार आ ओकर सोचे के तरीका, सबकुछ बदल के रख देलस. आज ई विज्ञान के देन बा कि हमनी के कंप्यूटर के जुग में जिय तानी स. अउर त अउर इंटरनेट जब से आइल बा सब दुनिया के एगो मुट्ठी में समेट लेले बा. हिंदी होखे चाहे अंग्रेजी इंटरनेट प एह भाषा के साहित्य के सागर बावे. बाकिर जब हमनी के आपन भोजपुरी भासा आ साहित्य के बात करीले जा त परिणाम उत्साहजनक ना लउकेला. अइसन बात नइखे की भोजपुरी में लिखात नइखे. बाकिर दुखद पक्ष ई बा कि भोजपुरी के लेखक इंटरनेट से कोसो दूर बाड़न. आजो ऊ कागज जियान करे खातिर अभिशप्त बाड़न. अउर त अउर नीमन प्रकाशक ना मिलला के कारण उनकर साहित्य उनका कोठरी में सड़ रहल बा. ओकर रखवइया केहू नइखे.\nबाकिर एह सब के बीच में कुछ लोग भोजपुरी के दुनिया के सामने पड़ोसे के कामो क रहल बाड़न आ कुछ करे के तइयारी में लागल बाड़न. पिछला 6-7 महीना में इंटरनेट प भोजपुरी में लिखे वालन के संख्या में बढ़ोतरी भइल बा.\nएहिजा हम कुछ वेबसाइट आ सोशल नेटवर्किंग साइटन के चरचा कइल नीमन समझत बानी. सबसे पहिले ‘अंजोरिया डॉट कॉम’ के बात करे चाहत बानी. एह वेबसाइट के चला रहल बानी बलिया के ओमप्रकाश सिंह. भोजपुरी के लेके ई उहां के दिवानगिए कहाई कि ऊ एगो कमरा में एगो कंप्यूटर के सहारे आपन दोसर कामन से समय निकालके भोजपुरिया समाज से जुड़ल खबरन के हमनी तक पहुंचा रहल बानी. पिछला दिन उहां से बातचीत भइल रहे त ऊ बतावत रहनी कि हमरा त बलिया छोड़ के कहीं जाए के फूर्सेते नइखे मिलत. एही तरह जमशेदपुर में बइठ के एगो इंजिनियर भाई सुधीर कुमार भोजपुरिया डॉट कॉम चलावत बाड़न. मनोज तिवारी के डाक टिकट वाला प्रकरण के उजागर इहे भाई कइले रहन. अउर आज उनकर साइट भोजपुरी दुनिया में ठीक ठाक चल रहल बा. एही तरह दिल्ली में बइठ के पूर्वांचल एक्सप्रेस चला रहल बाड़न भाई कुलदीप श्रीवास्तव. इंटरनेट प भोजपुरी के प्रसार में इनको योगदान के कम नइखे आंकल जा सकत. एही तरह प्रभाकर पांडेय, मनोज भावुक, शैलेश मिश्रा, शशि सिंह, अभय कृष्ण त्रिपाठी, रशि्म सिन्हा, विद्युत मौर्या, उमेश चतुर्वेदी, मंतोष सिंह सहित अइसन कई गो ब्लागर बाड़न जे भोजपुरी के आपन-आपन ब्लॉग के जरिए\nदेश-दुनिया में फइलावत बाड़न. एही तरह वरिष्ट पत्रकार आ द संडे इंडियन हिंदी-भोजपुरी के कार्यकारी संपादक ओंकारेश्वर पांडेय जी आपन भोजपुरी मूमेंट के जरिए दुनिया के लोगन के बीच में भोजपुरी के झंडा उठवले बानी. एही तरह ‘बिदेशिया डॉट को डॉट इन’ के माध्यमो से भोपजुरी साहित्य के प्रसार हो रहल बा. एह साइट के सलाहकार जानल-मानल साहित्यकार पांडेय कपिल जी बानी जेकरा के हाले में आगरा में सेतु सम्मान से नवाजल गइल रहलह, जबकि संपादक निराला जी बानी आ एकर संरक्षक बीएन तिवारी (भाई भोजपुरिया) बाड़न आ एह साइट के समन्वयक पत्रकार प्रेम प्रकाश जी बानी. एही तरह भोजपुरी फिलिमन के खबर के परोस रहल बा भोजपुरिया फिल्म डॉट कॉम.\nएही तरह एगो अउर वेबसाइट बटोहिया डॉट कॉम सुभाष झा ले आवे वाला बाड़न अउर एही तरह एगो भाई भोजपुरी खोज डॉट कॉम शुरू करे जा रहल बाड़न.\nएह सब लोगन के प्रयास से इंटरनेट के माध्यम से भोजपुरी कुछ हद तक देश दुनिया के लोगन के लगे पहुंच रहल बिया बाकिर अबहीं अउर प्रयास करे के जरूरत बा. दिल्ली में भइल एगो भोजपुरी सम्मेलन में भोजपुरी के जानल मानल साहित्यिक चेहरा कन्हैया प्रसाद जी कहले रहीं कि भोजपुरी के लगे अइसन-अइसन शब्द बा जवना के दोसर भासा मुकाबला नइखे क सकत. भोजपुरी के ई मिठास बनल रहो, ओकर विस्तार होखत रहो, घर-घर में भोजपुरिए में किलकारी लइका भर स. ई सब धरातल प ओह बेरा उतरी जब हमनी के आपन भोजपुरिया धरम के निभाइब जा. ना त आवे वाला समय में मालुम चली कि हमनी के नई पीढ़ी माई आ बाबूजी के मतलबे भूला जाई. आ ऊ डैड-मॉम के भासा बोले लगिहन. अउर तब जा के हमनी के कहब जा कि हमार लइका हमरा हाथ से बहक गइल बा. अगर आपन नयका पीढ़ी के नइखी लोग बहके देवे के चाहत त ओकरा में भोजपुरिया संस्कार भरे के प्रयास करी लोग. काहे कि भोजपुरिया संस्कार से संस्कारित लइका कबो मानवतावाद के खिलाफ नइखे जा सकत. ईहे हमनी के आपन धरमो बा.\nअबहीं हाले में भोजपुरी फिलिम ‘नदिया के पार’ के कथा लेखक आ निर्देशक गोविंद मुनिस जी एह लोक से परलोक चल गइनी. भगवान उहां के आत्मा के शांति प्रदान करस आ उहां के परिवार जन के एह विपदा से उबरे के साहस देस.\nअंत में हम आपन इंटरनेट भाई लोगन से कहे के चाहत बानी कि रउआ लोग जादा से जादा भोजपुरी कंटेट वेबजाल प डाली लोग जवना से आपन भासा आ बोली के प्रवाह में अउर गति आ जाव. अब रउआ सभे से विदा होखे के वक्त आ गइल बा. अगिला हफ्ता फेर मिलब एगो अउर चरचा के साथे.\n(संपादक के टिप्पणी : बहुत दिन बाद कवनो लेख अँजोरिया पर प्रकाशित हो रहल बा जवना में हम कवनो संशोधन नइखी कइले. जरुरत कई जगहा बुझाइल बाकिर हम जान बूझ के छोड़ दिहनी कि अँजोरिया के सुधी पाठक खुदे समुझ जइहें. )\n2 thoughts on “ई ह भोजपुरिया इंटरनेट”\nजून 14, 2010 को 6:17 अपराह्न पर\nआपन बोली-भाषा से जुड़ल एगो समसामयिक विषय पर लेखनी चलावे खातिर भाई आशुतोष जी के प्रति हार्दिक आभार प्रकट करते हुए प्रकाशक ओ.पी. सिंह जी के भी बहुते धन्यवाद.\nजून 14, 2010 को 5:34 अपराह्न पर\nबहुते सुन्नर अउर जानकारी से भरल आलेख बा। इ तो सोने पर सुहागा हो जाइत अगर ए में आइल नामन पर क्लीक कइले पर ओ मनई से संबंधित साइट सुले लगतींकुलि।…..सादर।।


समीक्षा – Anjoria\nजुलाई 11, 2016 Editor\nभोजपुरी साहित्य से हमार पहिलका परिचय जवना रचना से भइल तवन रहल हरीन्द्र हिमकर जी के लिखल खण्डकाव्य रमबोला के एगो अंश से. रचना अस नीक लागल कि रटा गइल…\nजुलाई 16, 2014 Editor\n– ओम प्रकाश सिंह आजु भोजपुरी पंचायत के जुलाई अंक पढ़े के मौका मिलल. भोजपुरी पंचायत के अंक जब आवेला तब पहिला बेर में पन्ना पलट चल जानी कि देखीं…\nकविता पुस्तक चर्चा भाषा समीक्षा साहित्य\n"फगुआ के पहरा" पर एक नजर\nफरवरी 13, 2013 Editor\n– मनोकामना सिंह ‘अजय’ आदरणीय डॉ. रामरक्षा मिश्र विमल जी, सादर प्रणाम. अपने के भेजल “फगुआ के पहरा” सावन में भाई गंगा प्रसाद अरुण के मार्फत मिलल. राउर गजल के…\nफरवरी 10, 2013 Editor\n‘विविधा’ सुप्रसिद्ध आचार्य पांडेय कपिल द्वारा संपादित भोजपुरी पत्रिकन के संपादकीय आलेखन के संग्रह हऽ. ई सभ आलेख उहाँ के द्वारा संपादित लोग, उरेह, भोजपुरी सम्मेलन पत्रिका (त्रैमासिक) आ भोजपुरी…


– प्रभाकर पाण्डेय “गोपालपुरिया” जाड़ा के दिन रहे. सूरूज भगवान बरीआई से उगले के कोसिस करत रहने. कोसिस ए से की उगले की बादो एइसने लागे की अब उग रहल बाने. लगभग दिन के 10 बजि गइल रहे तब्बो घाम में कवनो ना गर्मी रहे ना तेजी. अउर का गर्मी,पूरा पढ़ीं…


आरकेस्ट्रा से शुरु होके रिकार्डिंग स्टूडियो ले – Anjoria\nआरकेस्ट्रा से शुरु होके रिकार्डिंग स्टूडियो ले\nयूपी के सोनभद्र के रत्ना पाण्डेय जब पहिला पहिल गायकी का क्षेत्र में डेग धरली त उनुका सगे संबंधियन के एक कहना रहे कि रत्नवा नाक कटा दिहलसि ! अब जब रत्ना आरकेस्ट्रा से आगा बढ़ के स्टूडियो में आपन गाना रिकार्ड करावे लागल बाड़ी, देश विदेश में स्टेज शो करे लागल बाड़ी त विरोधियन के बोलती बन्द बा आ सभे रत्ना के गायकी के आनन्द उठा रहल बा. रत्ना के पिताजी हमेशा रत्ना के साथ दिहलें, हौसला बढ़ावत रहले. रत्ना आजु के भारतीय समाज में लड़कियन के स्थिति के प्रतीक बाड़ी जेकरा के आपन प्रतिभा सामने ले आवे के मौके ना दिहल जाला. हाल ही में जब रत्ना पाण्डे स्टूडियो में फिल्म “राम लखन” खातिर आपन गाना रिकार्ड करवली त ओहिजा मौजूद सभे केहू उनका कण्ठ के प्रशंसा करे लागल.\nरत्ना पाण्डेय कई एक संगीत एलबम में गा चुकल बाड़ी. आवे वाला दिन में फिल्म “रामलखन”. “अग्निकुण्ड”, आ “दिल तोहरे प्यार में पागल हो गइल” में रत्ना के गाना सुने के मिले वाला बा. रत्ना पाण्डेय भोजपुरी फिल्म “रामलखन” के प्रस्तुतकर्ता एडवोकेट नागेश मिश्रा आ निर्देशक इकबाल बख्श के खूबे प्रशंसा करेली कि ऊ लोग उनकर बहुते हिम्मत बढ़ावल. कहली कि मन बा कि फिल्म में अभिनयो करतीं बाकिर तबे जब कवनो साफ सुथर किरदार करे के मिलो. रत्ना पाण्डेय के भरोसा बा कि उनकर भविष्य बढ़िया बा आ लोग उनकर बड़ाई करी.\nJourney from orchestra to studio